Mayat remaja hilang di Pantai Batu Layar ditemukan

KOTA TINGGI, 23 Januari- Mayat remaja lelaki lemas yang hilang di Pantai Batu Layar, di sini semalam ditemukan pada pukul 5.20 petang tadi.Ketua Polis Daerah Kota Tinggi, Superintenden Hussin Zamora berkata mayat ditemukan pada jarak 100 meter dari lokasi terakhir dia dilaporkan hilang. "Mayat Hani Suefyan Hanizam, 16 tahun, ditemukan terapung dan lengkap berpakaian. Tiada tanda-tanda kecederaan fizikal pada tubuh mangsa," katanya ketika ditemui pemberita di sini.Mayat dibawa ke Hospital Kota Tinggi untuk bedah siasat.

(Mayat dibawa ke Hospital Kota Tinggi untuk bedah siasat)


PM Anwar akan saksikan pemeteraian MoU antara MIDA, BIA di Brunei

(Datuk Seri Dr Zambry Abdul Kadir dan Pesuruhjaya Tinggi Malaysiake Brunei Darussalam, Raja Datuk Reza Raja Zaib Shah pada sidang media sempena lawatan rasmi Perdana Menteri ke Brunei Darussalam/BERNAMA)

BANDAR SERI BEGAWAN , 23 Januari- Perdana Menteri Datuk Seri Anwar Ibrahim akan menyaksikan pemeteraian Memorandum Persefahaman (MoU) antara Lembaga Pelaburan Pembangunan Malaysia (MIDA) dan Agensi Pelaburan Brunei (BIA) dalam lawatan rasmi ke Brunei selama dua hari bermula esok.Menteri Luar Datuk Seri Dr Zambry Abdul Kadir berkata MoU itu merupakan susulan daripada Lawatan Khas Sultan Brunei ke Malaysia pada 28 Nov 2022 iaitu selepas Anwar dilantik secara rasmi sebagai Perdana Menteri Malaysia.“Ini akan memberi peluang kepada kedua-dua negara untuk meneroka potensi pelaburan yang turut menjadi kepentingan bersama,” katanya pada sidang media di sini, hari ini.

(Menteri Luar Datuk Seri Dr Zambry Abdul Kadir/BERNAMA)

Dalam pada itu, Zambry berkata perdagangan antara Malaysia dan Brunei terbukti terus meningkat bagi tempoh 2021 hingga 2022.Pada tahun lepas misalnya, Brunei merupakan rakan dagang ke-26 terbesar Malaysia serta keenam terbesar dalam ASEAN dengan jumlah perdagangan mencecah RM13.22 bilion (US$2.98 bilion).“Bagi tempoh Januari-Disember 2022, Malaysia merekodkan peningkatan jumlah eksport ke Brunei sebanyak 33.3 peratus iaitu sebanyak RM7.4 bilion (US$1.68 bilion). “Jumlah import dari Brunei pula sebanyak RM5.82 bilion (US$1.21 bilion) iaitu peningkatan 154.8 peratus dari tahun sebelumnya,” katanya.Lawatan rasmi ke Brunei merupakan lawatan ke luar negara yang kedua bagi Anwar sejak memegang jawatan perdana menteri.Beliau dijangka tiba di Lapangan Terbang Antarabangsa Brunei, kira-kira 3.30 petang esok.- BERNAMA


Sedekah untuk dapatkan undi dalam pilihan raya adalah rasuah- PM

BAYAN LEPAS, 23 Januari- Sedekah untuk mendapatkan undi dalam pilihan raya merupakan satu bentuk rasuah.Itu tegas Perdana Menteri, Datuk Seri Anwar Ibrahim berhubung istilah 'sedekah' yang digunapakai sesetengah pihak bagi meraih undi.Beliau turut beranggapan fahaman tersebut boleh merugikan negara dan masyarakat."Sedekah sebagai amal jariah, okay. Tetapi sedekah untuk dapat undi, itu rasuah", katanya.Tegasnya lagi, undang-undang juga telah menetapkan setiap calon dan wakil calon tidak boleh memberi wang ketika berkempen. Beliau berkata demikian ketika berucap di Rumah Terbuka Tahun Baru Cina Ketua Menteri Pulau Pinang, Chow Kon Yeow di Spice Arena, Bayan Lepas.

(Perdana Menteri, Datuk Seri Anwar Ibrahim)


Hujan lebat berterusan tahap bahaya di Johor, Sabah

KUALA LUMPUR, 23 Januari- Amaran hujan lebat berterusan tahap bahaya melibatkan beberapa kawasan di Johor dan Sabah sehingga Rabu ini.Jabatan Meteorologi Malaysia (MetMalaysia) menerusi kenyataan memaklumkan di Johor, daerah yang terlibat ialah Kluang, Mersing, Kulai, Kota Tinggi dan Johor Bahru.Manakala di negeri Sabah, daerah yang terlibat ialah Sandakan (Telupid, Kinabatangan, Beluran dan Sandakan) dan Kudat (Pitas dan Kudat)."Hujan lebat berterusan tahap buruk dijangka berlaku di Johor (Segamat, Batu Pahat dan Pontian); Kuching, Serian, Samarahan, Betong, Sarikei (Sarikei dan Meradong), Mukah dan Bintulu (Bintulu) di Sarawak serta Pedalaman Sabah (Tambunan), Pantai Barat, Tawau (Lahad Datu) dan Kudat (Kota Marudu) sehingga Rabu, 25 Januari 2023.Selain itu, MetMalaysia juga mengeluarkan amaran hujan berterusan pada tahap waspada sehingga Rabu ini yang melibatkan beberapa daerah di Pahang, Johor dan Sarawak."Kawasan yang terlibat di Pahang (Kuantan, Pekan dan Rompin), Johor (Tangkak dan Muar); Sri Aman, Sarikei (Pakan dan Julau), Sibu, Bintulu (Tatau dan Sebauh) serta Miri (Subis, Beluru, Miri dan Marudi) di Sarawak.Manakala di Sabah, kawasan yang terlibat ialah Sandakan (Tongod).


Zahid Hamidi harap kepimpinan dalam UMNO dipertahankan

BAGAN DATUK, 23 Januari- UMNO mahu Jabatan Pendaftaran Pertubuhan (ROS) menerima keputusan yang dibuat parti itu berhubung usul tambahan jawatan presiden dan timbalan presiden yang tidak dipertandingkan pada pemilihan akan datang.  Bagaimanapun Timbalan Perdana Menteri yang juga Presiden UMNO Datuk Seri Ahmad Zahid Hamidi berkata, pihaknya menerima dengan hati terbuka berhubung setiap aduan yang dikemukakan kepada ROS.  Ahmad Zahid berkata paling penting ketika ini adalah perpaduan dalam kepimpinan UMNO dapat dipertahankan.  "Jika ada teguran atau sebarang aduan dibuat kepada ROS, UMNO sangat terbuka untuk mereka mengemukakannya dan biarlah ROS menerima keputusan yang dibuat oleh perhimpunan agong UMNO minggu lalu sebagai keputusan yang diabsahkan," katanya kepada media di sini.

Pada Jumaat, dua ahli UMNO menghantar aduan kepada ROS agar semakan dibuat terhadap usul tambahan yang diluluskan semasa Perhimpunan Agung UMNO (PAU) 2022 berkaitan jawatan presiden dan timbalan presiden tidak dipertandingkan pada pemilihan parti akan datang.


Pembinaan jambatan Bagan Datuk-Kampung Sejagop dijangka siap April ini

BAGAN DATUK, 23 Januari- Pembinaan jambatan menghubungkan Bagan Datuk dan Kampung Sejagop dijangka siap menjelang April ini. Timbalan Perdana Menteri, Datuk Seri Ahmad Zahid Hamidi berkata, projek tertangguh bernilai RM406 juta itu bakal memberi manfaat kepada orang ramai. "Saya yakin beberapa pelabur dalam dan luar negara akan datang. Saya telah mengadakan perbincangan dengan mereka untuk beberapa kilang yang akan dibina di seberang kedua-dua jambatan ini. Paling penting ia bakal menawarkan pekerjaan kepada orang ramai. Sebanyak 4,000 pekerjaan baharu akan diwujudkan pada peringkat pertama," katanya kepada pemberita selepas mengadakan lawatan ke jambatan itu di sini. Pembinaan jambatan berkenaan mendapat peruntukan kerajaan pusat melalui Rancangan Malaysia Ke-11 (RMK-11).Jambatan itu sekaligus akan memendekkan jarak perjalanan dari daerah Bagan Datuk ke Perak Tengah iaitu dari 50 kilometer (km) kepada 10.2km.

(Pembinaan jambatan berkenaan mendapat peruntukan kerajaan pusat melalui Rancangan Malaysia Ke-11 (RMK-11))


Malaysia mampu maju, jika amalan rompak kekayaan negara dihentikan- PM

(Datuk Seri Anwar Ibrahim bersalaman dengan orang ramai pada Rumah Terbuka Tahun Baharu Cina 2023 anjuran Ketua Menteri Pulau Pinang di SPICE Arena/BERNAMA)

BAYAN BARU, 23 Januari- Malaysia berpotensi menjadi sebuah negara maju di rantau ini sekiranya amalan merompak kekayaan negara melalui perbuatan rasuah dihentikan.

Perdana Menteri, Datuk Seri Anwar Ibrahim berkata, pemimpin politik, penjawat awam peringkat tertinggi dan agensi penguatkuasaan wajib menghentikan amalan berkenaan.

Beliau menegaskan, perlu menjadi intipati setiap rakyat untuk menolak budaya rasuah, perkauman serta perbuatan menyalahgunakan kuasa dan mengambil kesempatan dalam mendapatkan kontrak semata-mata untuk menjadi kaya.

(Perdana Menteri, Datuk Seri Anwar Ibrahim/BERNAMA)

"Sebab itu saya tekankan negara ini mampu naik kembali, saya percaya dan yakin Malaysia punyai potensi yang cukup baik untuk diangkat semula sebagai negara maju di rantau kita.

"Syaratnya... hentikan sikap, perangai, pimpinan politik atau penjawat awam atau badan-badan penguatkuasaan mesti dan wajib hentikan amalan rompakan kekayaan negara.

"Saya tidak akan tolak ansur lagi dengan sikap orang yang gunakan kontrak atau projek dan ambil kesempatan untuk cari kekayaan yang bukan hak mereka", katanya.Beliau berkata demikian ketika berucap dalam Sambutan Rumah Terbuka Tahun Baru Cina Ketua Menteri Pulau Pinang, Chow Kon Yeow di Spice Arena, Bayan Baru.  Majlis turut dimeriahkan dengan kehadiran Yang DiPertua Negeri, Tun Ahmad Fuzi Abdul Razak.


PM adakan lawatan dua hari ke Brunei mulai esok

BANDAR SERI BEGAWAN, 23 Januari- Perdana Menteri, Datuk Seri Anwar Ibrahim akan mengadakan lawatan rasmi ke sini selama dua hari bermula esok.Ia merupakan lawatan rasmi negara kedua buat Anwar sejak dilantik perdana menteri ke-10 pada 24 November tahun lalu.Lawatan rasmi perdana menteri ke Brunei Darussalam bagi memenuhi jemputan Sultan Hassanal Bolkiah.Perdana menteri dijangka tiba di Lapangan Terbang Antarabangsa Brunei kira-kira pukul 3.30 petang esok.Beliau kemudian akan menghadiri majlis makan malam bersama diaspora Malaysia di Suruhanjaya Tinggi Malaysia.Pada 25 Januari pula, perdana menteri dijadual menghadap Sultan Brunei di Istana Nurul Iman.Pada sesi menghadap tersebut, kedua-dua pemimpin akan mengambil peluang menilai kemajuan kerjasama yang sedang berjalan di samping mengukuhkan lagi hubungan yang akan memberi manfaat kepada rakyat kedua-dua negara.Sementara itu, Menteri Luar Negeri, Datuk Seri Dr Zambry Abdul Kadir berkata perdana menteri turut akan menyaksikan majlis menandatangani perjanjian kerjasama antara Lembaga Pembangunan Pelaburan Malaysia (MIDA) dan juga Agensi Pelaburan Brunei (BIA).Pertemuan itu akan disusuli dengan majlis santapan rasmi yang dihoskan Sultan Brunei.Dalam lawatan itu, Anwar diiringi isteri Datuk Seri Dr Wan Azizah Wan Ismail, Premier Sarawak Tan Sri Abang Johari Tun Openg, Ketua Menteri Sabah Datuk Seri Hajiji Noor, Menteri Luar Negeri Datuk Seri Dr Zambry Abdul Kadir dan Pesuruhjaya Tinggi Malaysia ke Brunei Datuk Raja Reza Raja Zaib Shah.


Budaya warisan lama setiap negeri, pupuk perpaduan dalam kalangan rakyat

KUALA TERENGGANU, 23 Januari- Program Semarak Seni Cilik anjuran Jabatan Pelancongan Negeri Terengganu melalui Kampung Budaya Terengganu menjadi satu pendekatan terbaik untuk memupuk semangat cintakan seni dan budaya bermula dari bangku sekolah. Menurut Pengerusi Biro Sukan dan Kebudayaan PUSPANITA Terengganu, To' Puan Ariza Ibrahim, pihaknya percaya dengan kerjasama semua pihak, ia mampu menjadi wadah terbaik dalam memulihara seni warisan bangsa disamping memupuk perpaduan dalam kalangan rakyat. Beliau berharap aktiviti sedemikian dapat dikembangkan ke seluruh Malaysia pada masa hadapan."Anak-anak muda kini lebih terdedah kepada budaya luar seperti K-pop dan hip hop dan budaya sendiri mereka kurang mengenali. Perkara itu sangat merisaukan kita semua," katanya kepada pemberita selepas hadir merasmikan Program Semarak Seni Cilik di Kampung Budaya Terengganu di sini.

(Beliau berharap aktiviti sedemikian dapat dikembangkan ke  seluruh Malaysia pada masa hadapan)


Integrasi agama, budaya dan bangsa perkasa perpaduan rakyat

(Datuk Seri Dr Ahmad Zahid Hamidi (kiri) disambut sahabat lamanya Beh Song Wan, ketika menziarahi keluarga besar Beh sempena sambutan Tahun Baharu Cina di Taman Desa Bersatu/BERNAMA)

BAGAN DATUK, 23 Januari- Integrasi agama, budaya dan bangsa menjadi elemen penting sebagai pemangkin kuat dalam menyatukan semua rakyat di negara ini.

Timbalan Perdana Menteri, Datuk Seri Ahmad Zahid Hamidi berkata elemen penting itu tidak seharusnya menjadi garis pemisah antara pelbagai kaum. Beliau berkata masyarakat yang benar-benar teguh hanya dilahirkan melalui persefahaman antara masyarakat berbilang kaum.

(Timbalan Perdana Menteri, Datuk Seri Ahmad Zahid Hamidi)

"Semua bangsa hendaklah memahami budaya yang berbeza, agama yang berbeza, bahasa yang berbeza dan cara menyantuni ini akan melahirkan masyarakat yang benar-benar berpadu. "Kita tidak mahu perbezaan-perbezaan ini menyebabkan garis pemisah antara pelbagai kaum, agama, bangsa dan budaya. Kita mahu elemen ini menjadi elemen penting kepada penyatuan rakyat Malaysia keseluruhannya", katanya.Beliau berkata demikian ketika hadir ke rumah terbuka yang dianjurkan keluarga angkatnya sempena sambutan Tahun Baharu Cina di Simpang Empat, Hutan Melintang yang turut dihadiri kira-kira seribu tetamu.


Pendaki dihanyutkan arus Sungai Tanum ditemukan lemas

LIPIS, 23 Januari- Mayat seorang pendaki lelaki yang lemas di Sungai Tanum, Taman Negara Sungai Relau, Merapoh telah ditemukan pada pukul 11.20 pagi tadi.  Ketua Polis Daerah Lipis, Superintenden Azli Mohd Noor berkata, mayat Haniff Harun, 47 tahun ditemukan kira-kira 300 meter dari tempat dia mula terjatuh. "Operasi mencari dan menyelamat bermula kira-kira pukul 3.00 petang semalam selepas menerima maklumat kejadian itu dan disambung semula pada hari kedua mulai pukul 9.00 pagi tadi sehinggalah mayat mangsa ditemukan oleh pasukan mencari dan menyelamat," katanya kepada pemberita di sini.Dalam kejadian semalam, mangsa yang beralamat Kampung Paloh Haji Daud, Terengganu antara 10 pendaki yang mula mendaki Gunung Tahan melalui Kuala Juram, Merapoh pada Jumaat lalu. Mangsa jatuh dan lemas di Sungai Tanum dalam kawasan Taman Negara Sungai Relau setelah kumpulan tersebut berpatah balik ke Kuala Juram berikutan hujan turun dengan lebat.  Mayat kemudian dibawa ke Hospital Lipis untuk bedah siasat.

(Dalam kejadian semalam, mangsa yang beralamat Kampung Paloh Haji Daud, Terengganu antara 10 pendaki yang mula mendaki Gunung Tahan melalui Kuala Juram, Merapoh pada Jumaat lalu)


Dasar Perumahan Negara dikaji semula - KPKT

PUTRAJAYA, 23 Januari - Dasar Perumahan Negara sedia ada akan dikaji semula berdasarkan rangkuman intisari Madani agar dapat diterjemahkan kepada nilai kesejahteraan dan keseimbangan untuk semua kumpulan rakyat Malaysia.Kementerian Perumahan Kerajaan Tempatan (KPKT) memaklumkan, melalui dasar perumahan baharu itu dan perancangan yang lebih teratur, kementerian percaya sasaran untuk penyediaan 500,000 rumah mampu milik menjelang 2025 dengan kerjasama semua agensi perumahan di peringkat Persekutuan, negeri dan pemaju swasta, boleh dicapai.

“KPKT bersedia mengkaji inisiatif sedia ada, mencari insentif baharu dan memudah cara semua bentuk prosedur dalam kelulusan pemajuan perumahan supaya dapat memberi ruang kepada pemaju swasta bergiat aktif dalam menyediakan perumahan mampu milik berkualiti dan selesa untuk rakyat,” kata KPKT menerusi kenyataan.

Tambah KPKT, beberapa contoh dasar perumahan di negara lain termasuk negara jiran seperti Singapura akan dilihat terutamanya dalam aspek pengurusan perumahan awam dan mampu milik, berdasarkan kejayaan negara itu menyediakan perumahan awam atau sosial untuk 80 peratus rakyatnya tanpa mengira bangsa.KPKT berkata, Dasar Perumahan Negara yang baharu kelak akan mengambil kira pelbagai keperluan rakyat mengikut acuan budaya, adat resam, agama dan senario rakyat berbilang kaum di negara ini.Menurut KPKT, kementerian turut bercadang mengadakan sesi perkongsian ilmu bersama pakar perumahan dari Singapura bagi mengukuhkan strategi pembangunan perumahan negara berpaksikan kerangka dasar Madani yang menerapkan nilai kemampanan, kesejahteraan, daya cipta, hormat, keyakinan dan ihsan.


Pantai Batu Layar ditutup sementara sehingga esok

JOHOR BAHRU, 23 Januari - Majlis Perbandaran Pengerang mengeluarkan notis penutupan sementara Pantai Batu Layar, di Kota Tinggi susulan kejadian seorang remaja lemas manakala seorang lagi masih hilang di pantai berkenaan semalam.Ketua Ketua Polis Daerah Kota Tinggi, Superintendent Hussin Zamora berkata notis berkenan berkuat kuasa serta merta dan pantai itu ditutup hingga esok.Katanya, operasi mencari dan menyelamat remaja lelaki berusia 16 tahun yang hilang diteruskan pagi ini dengan kekuatan 72 pegawai dan anggota daripada Jabatan Bomba dan Penyelamat (JBPM), Agensi Penguatkuasaan Maritim Malaysia (APMM) dan Angkatan Pertahanan Awam (APM).

"Kaedah pencarian dilakukan secara visual dan dipecahkan kepada tiga pasukan. Radius pencarian adalah di kawasan pantai sepanjang dua kilometer dan antara 0.5 hingga dua batu nautika di kawasan laut sekitar mangsa dilaporkan hilang," katanya menerusi kenyataan, hari ini.Tambah Hussin, pihaknya menjangkakan air surut pada pukul 5.21 petang ini ke paras 0.3 meter.Justeru sektor pencarian mangsa juga akan dilakukan di kawasan sekitar pantai yang surut.Semalam, seorang remaja lelaki berusia 17 tahun ditemukan lemas manakala seorang lagi hilang selepas mandi-manda di pantai tersebut pada 1.25 tengah hari.Kedua-dua mangsa datang ke pantai itu bersama empat rakan lain dengan menaiki motosikal dari Kluang dan kehadiran mereka di situ diketahui ibu bapa masing-masing.


Ganja bernilai RM2.1 juta dirampas, tujuh lelaki ditahan

GEORGE TOWN, 23 Januari- Sejumlah 823 ketulan mampat dadah jenis ganja bernilai RM2.1 juta dirampas dalam beberapa serbuan di Pulau Pinang dan Perak pada Khamis lepas.Ketua Polis Pulau Pinang, Datuk Mohd Shuhaily Mohd Zain berkata, pihaknya turut menahan tujuh lelaki termasuk seorang penjawat awam dipercayai terlibat dengan sindiket pengedaran dadah.Jelas beliau, operasi oleh Jabatan Siasatan Jenayah Narkotik (JSJN) Bukit Aman dan Pulau Pinang itu dilakukan hasil maklumat dan risikan sejak beberapa minggu lalu."Penahanan bermula pada 6.45 pagi ke atas tiga lelaki yang menaiki sebuah kereta di Plaza Tol Bagan Ajam, Butterworth.Hasil penahanan mereka, polis menyerbu kawasan parkir kenderaan di Bukit Jambul, di sini, kira-kira 25 minit kemudian dan merampas sejumlah ganja seberat 479.729 kilogram bernilai RM1.1 juta yang disimpan di dalam sebuah kereta,” katanya pada sidang media di sini.

(Datuk Mohd Shuhaily Mohd Zain, Ketua Polis Pulau Pinang)

Tambah beliau, polis turut menahan sebuah kenderaan di Plaza Tol Changkat Jering, Perak pada pukul 7.44 pagi dan menahan tiga lagi lelaki di situ.Polis kemudian menyerbu kawasan Persiaran Mahsuri, Bayan Baru pada 2.00 petang dan memeriksa sebuah kereta yang diparkir di situ lalu menemukan 10 guni plastik mengandungi 361 kilogram dadah disyaki ganja.Susulan itu, polis menyerbu sebuah rumah di Air Itam, di sini dan menahan seorang lagi lelaki pada 3.20 petang."Siasatan awal mendapati semua ganja pelbagai gred termasuk paling berkualiti itu dipercayai dibawa masuk dari negara jiran untuk pasaran tempatan. Sindiket tersebut yang mempunyai rangkaian sindiket luar negara menjalankan kegiatan tersebut sejak awal tahun lepas," katanya.Beliau memberitahu, kesemua lelaki yang ditahan berusia 24 hingga 29 tahun dengan ada dalam kalangan mereka bekerja sebagai pemandu kenderaan, jurutera, juruteknik komputer, peniaga dalam talian serta penganggur.


Lelaki maut kereta dipandu terbabas di jalan Raub-Lipis awal pagi tadi

LIPIS, 23 Januari - Seorang lelaki maut selepas kereta dipandunya terbabas di Jalan Raub-Lipis, dekat Kampung Salang, awal pagi tadi. Pegawai Perhubungan Awam Bomba Pahang, Zulfadli Zakaria berkata pusat gerakan operasi (PGO) Bomba Pahang menerima laporan kemalangan itu pada pukul 12.08 tengah malam. Kereta jenis Proton Iswara Aeroback yang dipandu mangsa dipercayai gagal dikawal sebelum merempuh pondok bas dan benteng berhampiran jalan berkenaan. Beliau berkata, Sebuah jentera dari Balai Bomba dan Penyelamat Lipis dikejarkan ke lokasi kejadian sebaik menerima laporan.

"Pasukan bomba terpaksa menggunakan peralatan khas bagi mengeluarkan mangsa yang tersepit dalam kenderaan itu. Seramai 10 pegawai dan anggota bomba terbabit dalam operasi mengeluarkan mayat mangsa," katanya. Mangsa disahkan meninggal dunia oleh petugas Kementerian Kesihatan yang turut serta dalam operasi berkenaan. Mayat mangsa kemudiannya dihantar ke hospital berhampiran bagi tujuan bedah siasat dan diserahkan kepada pihak polis untuk tujuan siasat lanjut.


Aplikasi dron, IR 4.0 antara inisiatif cetus minat belia teroka kerjaya dalam industri sawit

BANGI, 23 Januari- Golongan muda khususnya graduan dipelawa meneroka peluang kerjaya dalam industri sawit. Ketua Pengarah Lembaga Minyak Sawit Malaysia, (MPOB), Datuk Dr. Ahmad Parveez Ghulam Kadir berkata, peluang terlibat dalam rantaian bekalan sawit tidak terhad kepada aktiviti perladangan semata-mata. Jelas beliau, usaha menarik minat generasi muda perlu dipergiat bagi memenuhi keperluan aktiviti hiliran sawit. Ia termasuk pengaplikasian teknologi dron, Revolusi Perindustrian Keempat (IR 4.0), selain penyelidikan dan pengkomersialan. "Penglibatan graduan universiti bukan setakat sektor perladangan. Sektor perladangan pun sekarang kita cuba memodenkan teknologi IR 4.0, kita nak penggunaan teknologi dan jentera di ladang-ladang selain penggunaan dron," katanya ketika ditemui media pada majlis CEO Day di Universiti Kebangsaan Malaysia, di sini.

(Datuk Dr. Ahmad Parveez Ghulam Kadir, Ketua Pengarah MPOB)

Tambah beliau, usaha memperkasa industri sawit melalui pengaplikasian teknologi dan inovasi diterajui Konsortium Penyelidikan Mekanisasi dan Automasi Sawit (MARCOP).


Malaysia Madani, kerangka penyatuan rakyat

KUALA LUMPUR, 23 Januari - Konsep Malaysia Madani dilihat sebagai suatu kerangka yang mampu menyatukan seluruh rakyat Malaysia.Pengerusi Jemaah Universiti Sains Islam Malaysia (USIM), Profesor Datuk Dr. Zulkiple Abd Ghani berkata rakyat perlu bersatu dan bersolidariti bagi mencapai suatu tahap kesejahteraan yang lebih tinggi.

"Kita masuk satu fasa baru dimana kita membazirkan beberapa tahun yang lepas dalam krisis politik yang berlaku di negara kita. Sepatutnya kita sudah melihat kehadapan dan dalam konteks ini pada saya kita perlu bekerjasama dengan pelbagai lapisan masyarakat untuk kita sama-sama mencorakkan malaysia baru."Saya menganggap kerangka madani ini satu kerangka yang boleh menyatukan kita, mungkin ada sedikit sebanyak perbezaan politik tapi kita kena meletakkan kepercayaan untuk kita sama-sama maju kehadapan memberi kesejahteraan kepada semua pihak," katanya ketika ditemui pemberita selepas menjadi tetamu rancangan Selamat Pagi Malaysia di Angkasapuri.Tambah Zulkiple, tanpa mengira perbezaan fahaman politik, agama dan bangsa Konsep Malaysia Madani mampu menuju kepada masyarakat yang bertamadun.


Operasi cari remaja dikhuatiri lemas di Pantai Batu Layar diteruskan

KOTA TINGGI, 23 Januari- Operasi mencari remaja lelaki yang dikhuatiri lemas selepas hilang sejak tengah hari semalam di Pantai Batu Layar, di sini disambung semula pukul lapan pagi tadi.Ketua Polis Daerah Kota Tinggi, Superintenden Hussin Zamora memaklumkan, usaha mencari Hani Suefyan Hanizam, 16 tahun dihentikan sementara pukul 7:30 malam semalam disebabkan cuaca gelap dan ombak bergelora akibat angin kencang."Operasi hari ini melibatkan pencarian di darat, dua kilometer sepanjang pantai, manakala pencarian di laut meliputi kawasan antara 0.5 hingga dua batu dari pesisiran pantai.Cuaca terkini di lokasi adalah mendung, laut bergelora, serta angin berkelajuan sehingga 50 knot," katanya.

(Misi mencari Hani Suefyan Hanizam, 16 tahun yang hilang di Pantai Batu Layar, di sini diteruskan pada hari kedua)

Seramai 73 pegawai dan anggota Polis Diraja Malaysia (PDRM), Jabatan Bomba dan Penyelamat Malaysia (JBPM), Agensi Penguatkuasaan Maritim Malaysia (APMM), dan Angkatan Pertahanan Awam (APM) digerakkan untuk operasi itu.


Hujan berterusan diramal berlaku di lima negeri sehingga Rabu

KUALA LUMPUR, 23 Januari- Hujan berterusan kategori waspada diramal berlaku di beberapa kawasan di Terengganu, Pahang, Johor, Sarawak dan Sabah sehingga Rabu ini.Jabatan Meteorologi Malaysia (MetMalaysia) memaklumkan, hujan berterusan di Terengganu dijangka berlaku di Dungun dan Kemaman serta di Pahang melibatkan Kuantan, Pekan dan Rompin.Cuaca sama turut diramal berlaku di Johor melibatkan Segamat, Kluang, Mersing, Kulai, Kota Tinggi dan Johor Bahru.

(Ramalan hujan berterusan yang dikeluarkan MetMalaysia pada pukul 12.05 tengah malam tadi)

Di Sarawak pula amaran dikeluarkan di Kuching, Serian, Samarahan, Betong, Sarikei, Sibu, Mukah, Bintulu dan tiga kawasan di Miri iaitu Subis, Beluru, Miri serta Marudi.Manakala di Sabah, hujan berterusan dijangka berlaku di Tambunan, Pantai Barat, Lahad Datu, Telupid, Kinabatangan, Beluran, Sandakan dan Kudat.


TMJ seru rakyat ubah sikap, elak buang sampah merata-rata

KUALA LUMPUR, 23 Januari- Tunku Mahkota Johor, Tunku Ismail Sultan Ibrahim menyeru rakyat negeri itu mengubah gaya pemikiran dengan tidak membuang sampah merata-rata.Titah baginda, meski kerja-kerja pembersihan dilakukan, namun pembuangan sampah terus berlaku di merata tempat."Tindakan sudah diambil. Saya berharap masyarakat menghormati negeri dan alam sekitar kita dan ubahlah pemikiran daripada membuang sampah merata-rata. Apabila saya pantau selepas kerja pembersihan dibuat, pembuangan sampah terus berlaku di setiap tempat. Tolonglah ubah sikap," titah Tunku Ismail menerusi catatan di Facebook Baginda.

(Tunku Ismail Sultan Ibrahim, Tunku Mahkota Johor)

Sebelum ini Datuk Bandar Johor Bahru, Datuk Mohd Noorazam Osman mendedahkan, pembuangan sampah sarap di bandar raya itu semakin membimbangkan sehingga pernah mencapai kutipan 80 tan sebulan.Manakala purata sampah yang dikutip agensi berkenaan di beberapa sungai utama, anak sungai serta saliran parit pinjam bandar raya berkenaan pula adalah 50 tan pada setiap bulan.


Sistem e-Pharmacist dibuka semula 30 Januari susulan masalah teknikal

KUALA LUMPUR, 23 Januari - Kementerian Kesihatan (KKM) akan membuka semula sistem e-Pharmacist bagi pemilihan penempatan latihan siswazah untuk Pegawai Farmasi Gred UF41 mulai 12 tengah hari 30 Januari hingga 1 Februari ini yang sebelum ini dilaporkan mengalami gangguan capaian.KKM memaklumkan isu itu dikesan setelah aduan diterima daripada calon yang memohon sistem e-Pharmacist sejak ia mula dibuka Khamis lepas dan tindakan segera telah diambil bagi mengenal pasti isu tersebut.

Antara isu yang dikenal pasti adalah terdapat calon tidak dapat mengakses ke sistem pada waktu yang ditetapkan, capaian ke sistem yang perlahan serta terdapat isu calon yang berjaya memilih penempatan di suatu fasiliti melebihi had slot latihan siswazah yang ditetapkan."KKM difahamkan bahawa seramai 627 calon ditawarkan pelantikan dan mereka perlu memilih penempatan latihan siswazah pada sesi kali ini."Justeru, bagi menangani situasi ini secara berhemah dan berlaku adil kepada calon yang memohon, sistem e-Pharmacist telah ditutup bagi memberi ruang kepada pasukan teknikal ICT KKM menilai dan menangani gangguan teknikal ini," kata KKM menerusi kenyataan.Dalam pada itu, KKM memaklumkan tarikh melapor diri bagi mengikuti Program Transformasi Minda (PTM) masih dikekalkan pada 13 Februari.


Kemalangan maut di Kluang: Seorang lagi mangsa disahkan meninggal dunia

JOHOR BAHRU, 22 Januari- Seorang lagi penumpang Produa Myvi maut, menjadikan jumlah penumpang kereta itu yang maut enam orang termasuk dua kanak-kanak dalam kemalangan membabitkan dua kenderaan di Kilometer 71, Jalan Batu Pahat - Mersing, petang semalam.Mangsa yang maut ialah penumpang hadapan Perodua Myvi, Siti Nurzannah Kahdar, 26.Ketua Balai Bomba dan Penyelamat Kluang Mohd Fauzi Md Nor berkata pihaknya menerima panggilan kecemasan berhubung kejadian itu kira-kira 4.40 petang yang melibatkan Perodua Myvi dan Honda Stream.Beliau berkata lima lagi mangsa disahkan maut sebelum ini yang menaiki Perodua Myvi, dikenali sebagai Masrina Kahdar, 21; Muhammad Zharfah Noramin, 16; Muhammad Syakir Noramin, 11; Mohammad Asyraf Radiq Abdullah, 11, dan Muhammad Adil Abdul Kadir, 23.Sementara itu, memetik laporan Bernama, Ketua Polis Daerah Kluang ACP Bahrin berkata Mohd Nor yang mengesahkan perkara itu berkata seorang lagi penumpang kereta Perodua Myvi meninggal dunia di Hospital Enche’ Besar Hajjah Khalsom, di sini, malam semalam.“Siti Nurzannah Kahdar, 26, yang merupakan penumpang bahagian hadapan kenderaan berkenaan meninggal dunia kira-kira 9.30 malam tadi ketika menerima rawatan di zon merah di hospital,” katanya ketika dihubungi.Bahrin berkata siasatan awal mendapati mereka yang menaiki kereta Perodua Myvi itu dalam perjalanan dari Kluang ke Kahang untuk berkelah di Pantai Air Papan, Mersing.Beliau berkata Siti Nurzannah, yang merupakan kakak kepada Masrina, mengalami kecederaan di bahagian kepala, perut dan tulang pinggul.

(Enam maut manakala enam lagi cedera dalam kemalangandi Jalan Mersing-Kahang, Kluang petang tadi/Foto Bomba)

Turut berada dalam kenderaan yang sama dan masih dirawat di zon merah ialah Nur Annalesha Rania, 7, manakala pemandu Mohd Sharizan Syafandi, 24, dirawat di zon kuning akibat kecederaan di kepala, muka dan tangan sebelah kiri.Dalam pada itu, pemandu dan penumpang kereta Honda Stream yang merupakan pasangan suami isteri Zulkeflly Zakariah, 53, dan Kamariah Yusof, 48, serta anak mereka Ariana Nur Batrisyah Zulkeflly, 13, juga mengalami kecederaan.Sementara itu, tinjauan Bernama mendapati ahli keluarga dan kenalan mangsa memenuhi pekarangan Unit Perubatan Forensik hospital itu, di sini.

Berita berkaitanLima maut kemalangan di Kluang


Malaysia kutuk sekeras-kerasnya tindakan provokasi pembakaran Al-Quran di Sweden

KUALA LUMPUR, 23 Januari- Malaysia mengutuk sekeras-kerasnya tindakan Islamofobik Rasmus Paludan, ahli politik Sweden-Denmark yang ekstrim, yang bertindak membakar senaskah Al-Quran Karim di Stockholm, Sweden pada 21 Januari 2023.Menteri Luar Negeri, Datuk Seri Zambry Abd Kadir berkata tindakan kerajaan Sweden untuk tidak mengambil sebarang tindakan bagi menghentikan aktiviti yang melampau ini, walaupun terdapat beberapa bantahan daripada pelbagai pihak, tidak boleh diterima sama sekali dan boleh memberi kesan yang serius terhadap hubungan antara Sweden dan umat Islam di seluruh dunia.

"Malaysia menggesa kerajaan Sweden untuk mengambil tindakan segera terhadap pelaku perbuatan terkutuk ini dan mengambil langkah yang serius untuk memerangi sentimen Islamofobia yang semakin membimbangkan di Sweden.

"Tindakan keji ini jelas merupakan serangan secara terang-terangan terhadap Islam dan umat Islam di seluruh dunia, yang telah melampaui batas moral dan norma hak kebebasan bersuara. Ketaksuban, perkauman dan penodaan keji terhadap kitab suci itu, tanpa mengira agama, adalah tidak boleh diterima dan wajar dikutuk," Katanya dalam satu kenyataan dikeluarkan Wisma Putra.

Katanya, Malaysia mengulangi bahawa kebebasan bersuara tidak boleh disamakan dengan kebebasan menghina. Ia bertentangan dengan prinsip sejagat dalam menghormati agama.

(Menteri Luar Negeri, Datuk Seri Zambry Abd Kadir/BERNAMA)

Beliau berkata, Malaysia menggesa masyarakat antarabangsa bekerjasama untuk memerangi sentimen Islamofobia dan menggalakkan hubungan harmoni serta kewujudan bersama secara aman di kalangan individu yang berbeza agama dalam komuniti global yang pelbagai.

Katanya lagi, Malaysia akan terus bekerjasama rapat dengan komuniti antarabangsa bagi mencegah dan menghapuskan segala bentuk keganasan dan kebencian terhadap Islam, termasuk sentimen islamofobia dan ekstremisme.


Polis cari individu buli guna batu bata di Kepong

(Polis KL meminta mana-mana individu yang terlibat dalam insiden di persimpangan lampu isyarat Jalan metro Prima, Kepong tampil membantu siasatan/FB Polis KL)

KUALA LUMPUR, 22 Januari- Polis Kuala Lumpur (Polis KL) sedang mengesan seorang lelaki dipercayai pembuli jalanan di persimpangan lampu isyarat Jalan Metro 1, Metro Prima, Kepong di sini.

Ibu Pejabat Polis Kontinjen Kuala Lumpur pada malam Ahad memohon sesiapa yang terlibat dalam insiden itu tampil membuat laporan di mana-mana balai polis berdekatan bagi memastikan siasatan secara terperinci dapat dijalankan.

"Selain itu, mereka boleh menghubungi Balai Polis Kepong di talian 03-6274 2312 dan Bilik Gerakan Ibu Pejabat Polis Daerah Sentul di talian 03-4048 2222," menurut kenyataan Polis KL  di Facebook rasminya.

(Tangkap layar video tular seorang lelaki dipercayai melakukan buli menggunakan batu bata)

Tular di media sosial tindakan seorang lelaki mengetuk cermin sebuah kereta menggunakan bongkah batu bata dan memarahi pemandunya dengan kata-kata kesat.


Lima maut kemalangan di Kluang

KLUANG, 22 Januari- Lima maut manakala enam lagi cedera dalam kemalangan membabitkan dua kereta di Jalan Mersing-Kahang, Kluang, petang tadi.Ketua Balai Bomba dan Penyelamat Kluang, Penolong Kanan Penguasa Bomba, Mohd Fauzi Mohd Nor menerusi kenyataan berkata pihaknya menerima panggilan kecemasan berhubung kejadian itu kira-kira pukul 4.40 petang.Kemalangan melibatkan kenderaan jenis Perodua Myvi dan Honda Stream. Mangsa yang maut dikenali Muhammad Adil Abdul Kadir, 23; Masrina Kahdar, 21; Muhammad Zharfah Noramin, 16; Muhammad Shakir Noramin, 11 dan Mohammad Ashraf Radiq Abdullah, 11."Tiada mangsa yang tersepit dalam kemalangan itu," katanya.Semua mangsa diserahkan ke Hospital Kluang untuk tindakan lanjut.Operasi berakhir pukul 6.27 petang.

(Lima maut manakala enam lagi cedera dalam kemalangan di Jalan Mersing-Kahang, Kluang petang tadi/Foto Bomba)


58 kematian setakat empat hari Op Selamat 19

KUALA LUMPUR, 22 Januari- Sebanyak 52 kemalangan maut melibatkan 58 kematian direkodkan di seluruh negara setakat empat hari pelaksanaan Op Selamat 19 sempena Tahun Baharu Cina.Timbalan Pengarah Jabatan Siasatan dan Penguatkuasaan Trafik Bukit Aman DCP Mohd Nasri Omar berkata daripada jumlah kematian itu, 38 membabitkan penunggang dan pembonceng motosikal, pemandu dan penumpang kereta (14), pemandu dan penumpang lori (tiga), pejalan kaki (dua) serta satu pemandu jip."Seramai 33 individu dilaporkan cedera parah manakala 250 lagi cedera ringan," katanya dalam kenyataan di sini malam ini.

(Op Selamat 19 dilaksanakan 10 hari mulai Rabu lepas hingga 27 Januari ini secara serentak di seluruh negara)

Mengenai jumlah keseluruhan kemalangan, Mohd Nasri berkata 7,180 kes direkodkan yang melibatkan 9,198 kenderaan dan 9,653 saman atas enam kesalahan lalu lintas utama dikeluarkan.Menurutnya kesalahan paling banyak adalah melanggar lampu isyarat iaitu 3,250 saman, memandu melebihi had laju (2,785) dan menggunakan telefon bimbit semasa memandu (1,316)."Selain itu, 1,183 saman dikeluarkan atas kesalahan memotong barisan, memotong di garisan berkembar (692) dan memandu di lorong kecemasan (427)," katanya sambil menasihatkan pengguna jalan raya sentiasa peka semasa pemanduan bagi mengelak risiko kemalangan.Op Selamat 19 dilaksanakan 10 hari mulai Rabu lepas hingga 27 Januari ini secara serentak di seluruh negara.-BERNAMA


Wad jangka pendek bantu atasi kesesakan di Jabatan Kecemasan - Dr Zaliha

KUALA LUMPUR, 22 Januari- Kementerian Kesihatan (KKM) akan memperkenalkan wad jangka pendek atau ‘short stay ward’ bagi hospital yang mempunyai ruang sebagai inisiatif mengatasi masalah kesesakan di Jabatan Kecemasan.Menteri Kesihatan Dr Zaliha Mustafa berkata inisiatif tersebut telah pun dilaksanakan di beberapa hospital dan mencadangkan supaya kriteria wad berkenaan ditambah baik bagi mengelakkan pesakit menunggu lama khususnya di zon kuning. Katanya sistem pengurusan katil pesakit di hospital juga akan diperkemas agar penggunaannya dapat dikawal selia dan diurus dengan baik."Peningkatan jumlah pesakit dan kekurangan yang dihadapi KKM termasuk tenaga kerja serta fasiliti menyumbang kepada isu kesesakan di Jabatan Kecemasan, justeru perkara ini perlu ditangani dengan menyeluruh."Penyelesaian jangka pendek, sederhana dan panjang harus dirangka segera dengan semua pihak berkepentingan demi kebaikan rakyat dan sektor kesihatan negara," katanya dalam kenyataan hari ini.

Selain itu, menurutnya KKM akan terus meneliti model kerjasama dengan agensi kerajaan, kerajaan negeri, badan bukan kerajaan dan sektor swasta supaya isu kesesakan di Jabatan Kecemasan dapat ditangani dengan menyeluruh dan berkesan.Memberikan contoh penyumberluaran dan kerjasama dengan sektor swasta yang banyak membantu semasa pandemik COVID-19, Dr Zaliha berkata model-model seperti itu akan dilihat secara lebih khusus termasuk kerjasama dengan pengamal perubatan swasta."Digitalisasi sistem perkhidmatan kesihatan juga perlu dititikberatkan. KKM akan terus komited menaik taraf sistem teknologi komunikasi dan maklumat (ICT) sedia ada kepada sistem digital yang berpotensi membantu mengatasi masalah yang wujud," katanya.Menurut Dr Zaliha usaha mendapatkan lebih ramai tenaga kerja termasuk doktor, jururawat, penolong pegawai perubatan, pegawai farmasi, profesional sains kesihatan bersekutu dan kakitangan sokongan akan terus dilakukan.Selain itu, KKM akan bekerjasama dengan Jabatan Perkhidmatan Awam dan Kementerian Kewangan bagi mencari titik temu terbaik untuk menyelesaikan isu berkenaan dalam jangka masa sederhana dan panjang.-BERNAMA


Remaja lemas di Pantai Batu Layar, ditemukan meninggal dunia

KOTA TINGGI, 22 Januari- Seorang remaja lelaki dilaporkan meninggal dunia selepas lemas ketika mandi di pantai Batu Layar, Kota Tinggi, Johor, kira-kira pukul 1.30 tengah hari tadi. Mayat mangsa, Mohamad Imran Mohd Nazie, 16 tahun berjaya ditemukan pengunjung pantai dan disahkan meninggal dunia oleh pegawai kesihatan.Komander Operasi dari Balai Bomba dan Penyelamat Sebana Cove, Penolong Penguasa Bomba Khairul Sufian Dahari ketika dihubungi memaklumkan operasi mencari seorang lagi mangsa lemas sedang dijalankan. Remaja lelaki, Hani Suefyan Hanizam, 17 tahun yang turut hilang ketika mandi masih belum ditemui. Operasi mencari dan menyelamat melibatkan kawasan seluas 500 meter dari lokasi kejadian.  Mayat Mohamad Imran dihantar ke Hospital Kota Tinggi untuk bedah siasat. 29 anggota terlibat dalam operasi tersebut, dibantu agensi lain termasuk Polis Diraja Malaysia (PDRM), Angkatan Pertahanan Awam (APM), Maritim Malaysia dan Pejabat Kesihatan.  Operasi ditamatkan sementara sebelum diteruskan semula esok.

(Anggota JBPM melaksanakan tugas menyelamat di Pantai Batu Layar, Kota Tinggi sejurusmendapat maklumat berhubung kes terbabit)


Tiket feri ke Langkawi habis dijual sempena cuti Tahun Baharu Cina

ALOR SETAR, 22 Januari- Tiket perjalanan feri ke Langkawi dari Terminal Feri Penumpang Kuala Kedah habis dijual sempena perayaan Tahun Baharu Cina.Perkhidmatan feri yang melibatkan sembilan perjalanan hari ini, kebanyakannya habis dijual melalui tempahan dalam talian. Tinjauan RTM di Feri Terminal Penumpang Kuala Kedah mendapati jadual perjalanan ke Langkawi bermula seawal pukul 9.30 pagi dan berakhir pukul 6.00 petang nanti. Turut habis dijual tiket dari Langkawi ke Kuala Kedah yang melibatkan tujuh perjalanan. Menurut penumpang, Mohamad Yazid Mohamad Shaari dan Ang Huan Hui, pulau peranginan Langkawi sentiasa menjadi pilihan utama rakyat Malaysia untuk bercuti."Di Langkawi, banyak tempat kita boleh pergi. Boleh buat aktiviti bersama anak-anak. Feri pun saya ingat semalam ada, rupanya dah habis. Jadi, kami terpaksa pergi hari ini," kata Yazid ketika ditemu bual pemberita RTM."Pada waktu sekarang ini, ramai yang akan pergi bercuti. Tambah pula dengan cuti Tahun Baharu Cina, cuti panjang. Bolehlah berjalan dengan keluarga," kata Ang Huan Hui kepada pemberita RTM.Dalam pada itu, tindakan operator haram yang menyediakan perkhidmatan meletak kenderaan ke Langkawi di Kuala Kedah menaikkan harga berkali ganda, menjadi rungutan pengunjung.  Bayaran yang dikenakan kepada pengunjung dinaikkan kepada RM40 sehari daripada RM10 manakala ejen yang mencari pelanggan akan diberi upah RM10 bagi setiap kenderaan. Perkhidmatan tempat meletak kenderaan yang sedia ada dibawah pengurusan Pejabat Pelabuhan Kuala Kedah Jabatan Laut Wilayah adalah tidak mencukupi.Rungutan itu disuarakan penduduk, Awatif Anuar."Cadangan saya adalah lebih baik pihak pengurusan membina bangunan meletak kenderaan bertingkat. Jika ia dibina, saya rasa ia amat memudahkan pengunjung yang datang untuk mendapatkan ruang letak kenderaan dan lebih bersistematik," kata Awatif menyuarakan pendapatnya kepada pemberita RTM.

Caj letak kenderaan yang dikenakan pada hari biasa adalah RM15 manakala pada cuti umum, RM20.


TBC disambut meriah di Labuan

LABUAN, 22 Januari- Meski dalam keadaan sederhana, sambutan Tahun Baharu Cina di Labuan kekal meriah.  Perayaan dimulakan dengan upacara sembahyang pada malam tahun baharu sehinggalah aktiviti ziarah melibatkan ahli keluarga dan sahabat handai.  Upacara yang diadakan dan amalan kunjung mengunjung menunjukkan perpaduan yang menjadi tarikan pelancong untuk mempelajari adat resam serta budaya yang pelbagai.  Tinjauan turut mendapati kekuatan keharmonian masyarakat dan kesatuan hati dalam menyambut sesuatu perayaan tanpa mengira kaum dan agama.  "Kita warga Labuan harap tahun ini bawa kemakmuran kepada seluruh Malaysia, Gong Xi Fa Cai, Wan Shi Ru Yi," kata Ketua Bahagian MCA Labuan, Datuk Chin Hong Vui. "Saya mengucapkan kepada keluarga dan rakan-rakan, Gong Xi Fa Cai, Gong Xi Fa Cai," kata ahli perniagaan, Datuk Seri Goh Sin Liong.


Ulama politik jangan suka-suka tukar fatwa

KUALA LUMPUR, 22 Januari- Golongan ulama politik dinasihatkan supaya tidak sesuka hati menukar hukum dan fatwa agama.Timbalan Perdana Menteri, Datuk Seri Dr Ahmad Zahid Hamidi berkata tindakan itu, boleh menyebabkan golongan tersebut tidak dihormati rakyat dan umat Islam sendiri."Ulama jangan tukar-tukar hukum, tukar fatwa...akhirnya ulama politik tidak akan dihormati oleh rakyat dan orang Islam. "Ulama kena ada integriti sebagai ulama, jangan tukar-tukar fatwa," katanya.

(Datuk Seri Dr Ahmad Zahid Hamidi)

Beliau ditemui media selepas menghadiri Majlis Rumah Terbuka Tahun Baharu Cina MCA di Wisma MCA, di sini hari ini.Ahmad Zahid mengulas pendirian Presiden Pas, Tan Sri Abdul Hadi Awang yang mempertahankan pemberian wang tunai sewaktu kempen pilihan raya yang dikatakan tidak menyalahi peraturan, kerana mendakwa ia sedekah kepada pengundi oleh orang awam.


Wanita terjun sungai ketika lari daripada operasi narkotik ditemukan lemas

KUANTAN, 22 Januari- Seorang wanita yang dipercayai terjun ke Sungai Belat berhampiran Jeti Tanjung Punai, di sini petang semalam ditemukan lemas pagi tadi.Ketua Polis Daerah Kuantan, ACP Wan Mohd Zahari Wan Busu berkata, mayat wanita berusia 42 tahun itu ditemukan pada pukul 11.36 pagi, kira-kira 50 meter dari lokasi dia dikatakan terjun untuk melarikan diri dari serbuan operasi narkotik di kawasan tersebut. Kejadian disaksikan oleh seorang lelaki Rohingya yang cuba menyelamatkan mangsa namun tidak berjaya kerana keadaan air pasang dan arus deras. "Berdasarkan keterangan anak lelaki mangsa, wanita itu didapati mempunyai masalah ketagihan dadah dan kerap ke lokasi berkenaan untuk melepaskan gian. Mayat mangsa kemudian dihantar ke Hospital Tengku Ampuan Afzan (HTAA) Kuantan, untuk bedah siasat," katanya menerusi satu kenyataan.

(Anggota bomba menemukan mayat mangsa kira-kira 50 meter dari lokasi dia dikatakan terjun)

Sementara itu, Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani memaklumkan, pihaknya menemui mayat mangsa pagi tadi hasil operasi pencarian oleh Pasukan Penyelamat di Air (PPDA) dan Unit Anjing Pengesan K9.Operasi mencari dan menyelamat (SAR) yang masuk hari kedua hari ini melibatkan seorang pegawai dan 16 anggota bomba termasuk dua jentera dari Balai Bomba dan Penyelamat Kuantan.


1.8 bilion nombor panggilan 'scam' disekat sejak 2017 hingga 2022

KUALA LUMPUR, 22 Januari- Sejumlah 1.8 bilion nombor telefon yang digunakan untuk panggilan penipuan atau 'scam' disekat oleh Suruhanjaya Komunikasi dan Multimedia Malaysia (MCMC) sejak tahun 2017 hingga 2022.Menteri Komunikasi dan Digital, Fahmi Fadzil berkata, perkara itu diketahui hasil pertemuannya bersama MCMC, Pusat Pencegahan Jenayah Kewangan Nasional (NFCC) dan beberapa pihak lain.Jelas beliau, sejak 2018 pula, sebanyak 300 juta nombor telefon yang digunakan untuk penipuan menerusi khidmat pesanan ringkas (SMS) berjaya dikekang.“Peringatan saya kepada rakyat Malaysia, tolong berhati-hati dalam suasana perayaan ini kerana sudah pasti akan ada yang menangguk di air keruh untuk mengambil kesempatan,” katanya kepada pemberita selepas menghadiri Rumah Terbuka Tahun Baharu Cina MCA di sini.

(Fahmi Fadzil menghadiri Rumah Terbuka Tahun Baharu Cina MCA di sini)

Justeru, beliau menasihati individu yang menjadi mangsa penipuan supaya membuat laporan ke Pusat Respons Scam Kebangsaan (NSRC) dengan menghubungi talian 997.


Wanita cedera ketika mendaki Gunung Jasar diselamatkan

CAMERON HIGLANDS, 22 Januari- Seorang pendaki wanita yang mengalami kecederaan ketika menyertai aktiviti Jungle Trail 10, di Gunung Jasar di sini petang semalam berjaya diselamatkan.Ketua Zon 3, Jabatan Bomba dan Penyelamat Pahang, Shahrul Nizam Nasir berkata, pendaki wanita berkenaan mengalami kecederaan kaki ketika mendaki gunung berkenaan bersama empat rakannya."Balai Bomba Cameron Highlands telah menerima maklumat pada pukul 4.40 petang mengenai seorang pendaki yang cedera di kaki dan meminta bantuan kecemasan untuk dibawa turun.Seramai tujuh orang anggota bomba dengan sebuah jentera yang diketuai oleh Pegawai Operasi, Sharil Safri bergegas ke lokasi dan berjaya membawa turun wanita tersebut dengan menggendong mangsa, manakala empat rakannya iaitu tiga orang lagi wanita dan seorang lelaki tidak mengalami apa-apa kecederaan," katanya.

(Anggota bomba menggendong seorang wanita yang cedera menuruni Gunung Jasar di sini dalam operasi menyelamatkan mangsa)

Mangsa kemudian dihantar ke Hospital Tanah Rata untuk rawatan selanjutnya.


Penunggang motosikal wanita ditahan pamer nombor pendaftaran pikap

KANGAR, 22 Januari- Seorang wanita ditahan dalam Operasi Khas Jabatan Pengangkutan Jalan (JPJ) Perlis petang semalam kerana menunggang motosikal tanpa lesen memandu, Lesen Kenderaan Motor (LKM) tamat tempoh dan tiada perlindungan insurans.Pengarah JPJ Negeri, Fatimah Mohamed Ali Piah berkata, wanita berusia 20-an itu juga mempamerkan nombor pendaftaran kenderaan lain pada motosikalnya."Hasil siasatan lanjut, pihak JPJ Perlis berjaya mengesan nombor pendaftaran asal motosikal tersebut dan wanita berkenaan mengaku menggunakan nombor pendaftaran kenderaan jenis pikap pada motosikalnya.Tindakan wanita tersebut yang menggunakan nombor pendaftaran kenderaan lain pada motosikalnya menyebabkan pihak JPJ Perlis menyita motosikal kepunyaan wanita tersebut," katanya.

(Pihak berkuasa menahan penunggang motosikal yang melakukan kesalahan dalam operasi di sekitar Perlis)

Tambah beliau, sepanjang Operasi Khas Tahun Baru Cina yang bermula 18 Januari lalu, JPJ Perlis telah menyita 17 buah motosikal bagi kesalahan tiada lesen memandu dan cukai jalan tamat tempoh.


NRECC adakan mesyuarat berhubung PLSB Sungai Golok minggu depan

PASIR MAS, 22 Januari - Kementerian Sumber Asli, Alam Sekitar dan Perubahan Iklim (NRECC) akan mengadakan mesyuarat berhubung Pembangunan Lembangan Sungai Bersepadu (PLSB) Sungai Golok, minggu depan.Menterinya Nik Nazmi Nik Ahmad berkata kesemua agensi terlibat termasuk kerajaan negeri akan mengatur tindakan jangka pendek bagi memastikan kebajikan penduduk terpelihara.

"Saya akan beri perhatian terhadap kebimbangan penduduk yang berulang kali mengalami kesusahan setelah dakwaan banjir berlaku akibat pembinaan benteng PLSB tersebut."Sebarang keputusan dalam mesyuarat akan dimaklumkan nanti termasuk berkaitan peruntukan khas sekiranya ada turut dibincang sama," katanya kepada pemberita selepas mengadakan perjumpaan dengan ahli jawatankuasa bertindak banjir dan mangsa banjir di Kampung Tersang, Rantau Panjang, semalam.Sebelum ini, media melaporkan hampir 100,000 penduduk daripada 62 kampung di Rantau Panjang, di sini kecewa dengan pembinaan projek PLSB Sungai Golok yang dianggap gagal.Nik Nazmil berkata desakan penduduk yang mahu agar diperbanyakkan pembinaan pintu air pada benteng terbabit juga akan dibincangkan dalam mesyuarat tersebut."Perbincangan ini perlu kerana kita tidak mahu penduduk kampung menjadi mangsa ketika projek ini dalam pembinaan, Insya-Allah akan ada tindakan segera diambil oleh agensi berkaitan kerana kita tidak mahu kejadian banjir berulang," katanya.-BERNAMA


Penambahbaikan akses internet cetus 'lonjakan kuantum' ekonomi digital - Fahmi

KUALA LUMPUR, 22 Januari - Usaha penambahbaikan akses internet mampu mencetuskan ‘lonjakan kuantum’ yang dapat memaksimumkan hasil ekonomi digital negara.Menteri Komunikasi dan Digital, Fahmi Fadzil berkata usaha itu juga dapat membantu merapatkan kesenjangan sosioekonomi rakyat di bandar dan luar bandar.

“Penting untuk kita pastikan perkara asas akses kepada ekonomi digital ditambah baik, internet kena laju dan pakej internet juga perlu murah.“Kita sedang pastikan perkara itu dan ada perkara perlu negotiate sikit lagi...sebelum itu prabayar dan selepas ini Insya-Allah ada sesuatu untuk fixed line broadband pula,” katanya ketika menjadi tetamu pada program Bual Konti terbitan RTM yang disiarkan menerusi Facebook RTM, malam tadi.Disember lepas Fahmi berkata kerajaan akan memperkenalkan Pelan Data Perpaduan Prabayar Internet Mudah Alih pada harga dua kali ganda lebih murah iaitu RM5 sebulan dan tiga kali lebih pantas, yang akan berada di pasaran Februari ini.Pengenalan pakej itu sejajar dengan hasrat kerajaan perpaduan di bawah pimpinan Perdana Menteri Datuk Seri Anwar Ibrahim untuk mengurangkan kos sara hidup serta memastikan kesalinghubungan digital yang menyeluruh kepada rakyat Malaysia.Fahmi berkata pengembangan ekonomi digital mampu mengembalikan Malaysia sebagai sebuah negara ekonomi di rantau ini.Selain itu, beliau berkata Kementerian Komunikasi dan Digital (KKD) juga dalam usaha melaksanakan penambahbaikan industri seni kreatif tempatan supaya negara bukan sahaja mampu melahirkan bakat yang berjaya di peringkat antarabangsa, malah menghasilkan karya seni seperti filem yang berkualiti dan bermutu tinggi.Fahmi berkata kejayaan pelakon kelahiran Ipoh, Perak yang menempa nama di Hollywood Tan Sri Michelle Yeoh sehingga berjaya memenangi anugerah Golden Globe baru-baru ini, wajar dijadikan pembakar semangat untuk meningkatkan kualiti bakat dan hasil karya seni tempatan.“Kita boleh ubah kedudukan Malaysia...bukan hanya sebagai pengeksport bakat… tetapi mahu eksport hasil karya seni untuk tatapan dunia,” katanya.Dalam perkembangan lain, Fahmi berkata kementeriannya sedang mengadakan perbincangan dengan Kementerian Belia dan Sukan (KBS) berhubung agenda sukan negara serta peranan yang boleh dimainkan KKD.-BERNAMA


(Fahmi ditemu bual dalam program Bual Konti di Wisma Berita, Angkasapuri)

KUALA LUMPUR, 21 Januari- Malaysia perlu memperbanyak penghasilan produk filem dan drama berkualiti bukan sahaja untuk pasaran tempatan, malah untuk pasaran luar negara.Menurut Menteri Komunikasi dan Digital, Fahmi Fadzil, bagi merealisasikannya, pihak kementerian menerusi agensi-agensi berkaitan akan membantu pemain industri. "Saya lihat untuk bantu kita mesti buat sedikit penyusuanan semula bagi FINAS contohnya bagi pastikan pembikin filem, sutradara, para pengarah, penulis-penulis diberikan beberapa kemudahan tambahan dan di samping itu kita bagi insentif," kata Fahmi dalam program Bual Konti di Wisma Berita, Angkasapuri di sini.Beliau berpandangan kejayaan pelakon kelahiran tanah air, Tan Sri Michelle Yeoh di luar negara harus diambil peluang oleh industri filem tempatan, khusunya mendapatkan khidmat beliau membawa filem Malaysia ke persada antarabangsa.

(Fahmi berkata KKD bersedia bantu karyawan tempatan hasilkan lebih banyak produk filem, drama berkualiti)


Adabi hasrat luaskan pasaran ke peringkat antarabangsa

RAWANG, 21 Januari- Syarikat pengeluar produk makanan, Adabi Consumer Industries Sdn Bhd berhasrat memperluas pasaran eksport ke beberapa negara di rantau ini selepas berjaya menembusi pasaran Indonesia, Singapura dan Brunei.Syarikat itu kini mengembangkan lagi pengeluaran produk di samping membuat pelaburan baharu bagi memenuhi keperluan pasaran tempatan dan eksport.Ketua Pegawai Kewangan dan Strategi Kumpulan, Syed Izmal Syed Manshor berkata bagi mencapai sasaran tersebut, syarikat akan berusaha meningkatkan keupayaan pengeluaran termasuk daripada kilang pembuatan baharu di Rawang, Selangor."Saya ada visi untuk membawa Adabi ke wilayah dan antarabangsa seperti contoh di Asia, Filipina dan Vietnam.Selain itu, pelan jangka panjang pula kami sasarkan untuk ke peringkat antarabangsa, tembusi pasaran Eropah dan Afrika," kata Syed Izmal kepada pemberita RTM pada sidang media majlis pembukaan kilang baharu di Rawang.Mengulas lanjut, syarikat merancang untuk memperkenal lapan produk baharu tahun ini merangkumi makanan dalam tin, rempah dan tepung.


Konsep madani rangkul semua lapisan masyarakat

SUNGAI PETANI, 21 Januari- Konsep madani yang diperkenalkan kerajaan perpaduan bukanlah retorik politik tetapi merupakan pendekatan kerajaan mengaplikasikan maksud madani menjadikan rakyat lebih mampan dan meningkatkan keyakinan pelabur. Ahli Parlimen Sungai Petani, Dr Taufiq Johari berkata konsep madani merangkul semua lapisan masyarakat yang menyeluruh tanpa mengira kaum selain meningkatkan ekonomi, pembangunan dan pembangunan sahsiah.  "Kita mengajar rakyat supaya berjiwa bebas, rakyat ini akan tidak bergantung kepada pemerintah."Maksudnya kita merangkul semua lapisan masyarakat tidak kira agama dan kaum dari semua aspek baik dari segi ekonomi pembangunan dan yang lebih penting ialah pembangunan sahsiah diri," kata Taufiq kepada pemberita selepas merasmikan Program Hingaq Fest di sini.  Baru-baru ini, Perdana Menteri Datuk Seri Anwar Ibrahim memperkenalkan konsep Malaysia Madani sebagai usaha mengemudi serta mengangkat semula martabat dan kegemilangan negara di persada dunia.  Madani yang diperkenal berteraskan enam tonggak iaitu kemampanan, kesejahteraan, daya cipta, hormat, keyakinan dan ihsan.

(Dr Taufiq berkata konsep madani rangkul semua lapisan masyarakat)


Sultan Selangor, Tengku Permaisuri zahirkan ucapan Selamat Tahun Baharu Cina

SHAH ALAM, 21 Januari- Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin hari ini berkenan menzahirkan ucapan Selamat Tahun Baharu Cina kepada rakyat negeri ini yang meraikannya.Menerusi hantaran di Facebook Selangor Royal Office hari ini baginda berharap sambutan perayaan sebegini akan terus menjadi elemen terpenting dalam mengeratkan perpaduan dan keharmonian antara kaum di Malaysia, serta diraikan dalam suasana muhibah, penuh toleransi dan saling hormat menghormati."Semoga tahun baharu ini akan membawa kemakmuran, kegembiraan dan kebahagiaan buat kita semua," titah baginda. Dalam hantaran sama, turut dikongsikan beberapa gambar baginda berdua ketika berangkat melawat Pinang Peranakan Mansion di George Town, Pulau Pinang baru-baru ini.Rumah agam yang dibina sekitar tahun 1893 itu kini dijadikan muzium dan menempatkan pelbagai barangan antik, artifak serta koleksi gaya hidup golongan Peranakan atau Baba Nyonya.-BERNAMA

(Baginda berdua berkenan melawat Pinang Peranakan Mansion di Georgetown, Pulau Pinang baru-baru ini/Foto FB Selangor Royal Office)


PKR laksana rancangan tempoh lima tahun, bina kekuatan di Kelantan, Terengganu

KOTA BHARU, 21 Januari- Parti Keadilan Rakyat (PKR) akan melaksanakan rancangan dalam tempoh lima tahun (2023-2028) untuk membina kekuatan anggota dan jentera parti di Kelantan dan Terengganu.Timbalan Presiden PKR, Rafizi Ramli berkata, perancangan itu perlu dilaksanakan secara jelas dengan setiap pemimpin cabang dan anggota mempunyai tanggungjawab serta peranan masing-masing untuk mendekati masyarakat setempat.Katanya, pengundi perlukan keyakinan untuk bersama PKR, pengundi juga akan melihat dari segi kehadiran, kualiti khidmat yang diberikan dan sebagainya. "Oleh itu, kita ada masa tiga minggu untuk perhalusi dan berbincang dengan pimpinan tertinggi dan dijangka rancangan lima tahun ini dilancarkan pada akhir Februari depan," katanya.Beliau berkata demikian kepada pemberita selepas merasmikan Konvensyen Pilihan Raya PKR Negeri Kelantan di Auditorium Jabatan Kebudayaan dan Kesenian negeri, di sini, hari ini, yang turut dihadiri Pengerusi Majlis Pimpinan Negeri (MPN) Kelantan dan Terengganu Nik Nazmi Nik Ahmad serta Ketua Pemuda Angkatan Muda Keadilan AMK, Adam Adli Abd Halim.

(Timbalan Presiden PKR, Rafizi Ramli / FOTO BERNAMA)

Rafizi yang juga Menteri Ekonomi berharap semua anggota PKR di Kelantan dan Terengganu mengambil peluang itu untuk bersama-sama memastikan parti terus diterima masyarakat.Dalam perkembangan lain, Rafizi berkata koperasi PKR dijangka dilancarkan pada bulan depan namun bergantung kelulusan Suruhanjaya Koperasi dengan sasaran 20 hingga 30 peratus ahli menyertainya.


Dua juta kenderaan dijangka guna lebuh raya hari ini

KUALA LUMPUR, 21 Januari- Polis Diraja Malaysia (PDRM) menjangkakan 2 juta kenderaan akan menggunakan lebuh raya hari ini.Bagi memastikan kelancaran dan keselamatan pengguna, Op Selamat 19 terus dipergiat merangkumi pelbagai aspek pemantauan termasuk udara.Wartawan Syamimi Saripan melakukan tinjauan udara menaiki Helikopter Agusta Westland 139 bersama Pasukan Gerakan Udara PDRM melibatkan beberapa laluan utama di selatan, tengah, timur dan utara.Helikopter yang dipandu Superintendan Fairuz Jamil dan ASP Muhammad Amir Isa memulakan penerbangan tinjauan aliran trafik di Tol Sungai Besi dan di beberapa laluan utama di ibu negara.Tinjauan diteruskan ke Tol Jalan Duta menghala utara dan menyaksikan trafik berjalan lancar.Namun di Tol Gombak, keadaan trafik sesak menuju ke Pantai Timur."Hari ini kita lihat cuaca pun tidak begitu baik dengan keadan hujan bermula daripada pagi tadi, kita boleh lihat keadaan kenderaan tidak boleh laju."Kita harap semua pengguna lebih berhati-hati bergerak ke destinasi dengan selamat," kata Timbalan Pengarah Jabatan Siasatan dan Penguatkuasaan Trafik, DCP Mohd Nasri Omar.

Sementara itu, pemantauan di Lebuhraya PLUS menghala ke selatan di dapati perlahan, susulan pertambahan jumlah bilangan kenderaan.Orang ramai dilihat bergerak serentak ke destinasi mereka.Memasuki hari ketiga perlaksanan Op Selamat 19, PDRM merekodkan peningkatan 36 peratus jumlah kemalangan berbanding Op Selamat 17.Namun jumlah kemalangan maut mencatatkan penurunan 2 peratus kepada 41 kes.Dari udara, meskipun kelihatan jauh namun pengendali boleh mengesan kesesakan dan sebarang kesalahan lalu lintas seperti menggunakan laluan kecemasan. Pengguna turut dinasihat tidak menggunakan laluan kecemasan keranan itu akan menyulitkan kerja menyelamat sekiranya kemalangan dan kejadian tidak diingini berlaku. Laporan disediakan Syamimi Saripan.


Op Selamat 19: Tujuh kematian akibat kemalangan jalan raya di Johor sejak Rabu lepas

JOHOR BAHRU, 21 Januari- Enam kemalangan maut membabitkan tujuh kematian direkodkan di Johor setakat hari ketiga Op Selamat 19 yang bermula sejak Rabu lepas.Ketua Polis Johor Datuk Kamarul Zaman Mamat berkata dalam tempoh itu juga 852 kes kemalangan dilaporkan dengan 438 daripadanya membabitkan jalan bandaran."Kereta merupakan kenderaan yang paling tinggi menyumbang kepada statistik kemalangan dengan 589 kes diikuti dengan motosikal 107 kes," katanya dalam kenyataan di sini hari ini.

(Datuk Kamarul Zaman Mamat/Foto fail Bernama)

Beliau berkata 430 pegawai dan anggota dari Jabatan Siasatan Penguatkuasaan Trafik (JSPT) ditugaskan di 32 lokasi black spot (kemalangan) dan 61 lokasi hot spot (kesesakan) di negeri itu sempena perayaan Tahun Baharu Cina ini.Katanya tumpuan pemantauan turut diberikan kepada dua pintu masuk utama negara iaitu Kompleks Kastam, Imigresen dan Kuarantin (CIQ) di Bangunan Sultan Iskandar (BSI) di sini dan Kompleks Sultan Abu Bakar (KSAB) di Iskandar Puteri, yang dijangka berlaku pertambahan kenderaan masuk ke Malaysia.-BERNAMA


Rondaan lebih kerap di lokasi panas berlaku kemalangan jalan raya

SEREMBAN, 21 Januari- Rondaan lebih kerap akan dilakukan Jabatan Bomba dan Penyelamat Malaysia (JBPM) Negeri Sembilan di beberapa lokasi panas yang sering berlaku kemalangan jalan raya. Timbalan Pengarah JBPM Negeri Sembilan, Abd Rahman Ali berkata anggotanya juga turut bersedia di beberapa lokasi agar dapat memberikan tindak balas lebih pantas jika berlaku kecemasan.  "Kita juga telah mengenal pasti beberapa lokasi panas yang sentiasa berlaku kemalangan terutama di kawasan Nilai dan Kawasan Rehat dan Rawat (R&R) Seremban."Kita juga ada pasukan pantas yang diletakkan di Ainsdale dan juga Pedas Linggi untuk memberi tindak balas yang lebih cepat sekiranya berlaku insiden di kawasan tersebut," katanya.

Beliau berkata demikian ketika ditemui pada Program Kempen Keselamatan Kebakaran Musim Perayaan Tahun Baru Cina Zon 1, di sini hari ini. Abd Rahman turut mengesyorkan orang ramai untuk meletakkan alat pemadam api dalam kenderaan agar dapat digunakan sekiranya berlaku kebakaran di peringkat awal.  Dalam pada itu, Exco Wanita Keluarga dan Kebajikan Negeri Sembilan, Nicole Tan Lee Koon menyokong penuh Kempen Keselamatan Kebakaran Musim Perayaan Tahun Baharu Cina Zon 1 Negeri Sembilan dan berharap agar kempen itu dapat terus dilaksanakan oleh pihak JBPM Negeri Sembilan.  "Kita kena ada kesinambungannya, tidak boleh satu kempen saja, kempen ini mesti diteruskan biar melekat dalam hati dan minda orang ramai," menurut beliau.


Peniaga kedai makan disaran turunkan harga, ikut harga pasaran bahan mentah

KUALA TERENGGANU, 21 Januari- Kebanyakan barangan dan perkhidmatan sudah menunjukkan penurunan harga di pasaran.  Bagaimanapun, harga makanan yang siap dimasak di restoran dan kedai makan tidak menunjukkan penurunan.  Justeru, Menteri Ekonomi, Rafizi Ramli menyarankan peniaga terlibat menurunkan semula harga jualan makanan.Ia selaras dengan penurunan harga kos bahan mentah di pasaran, secara tidak langsung membantu mengurangkan beban sara hidup rakyat yang berdepan dengan kenaikan Kadar Dasar Semalaman (OPR) yang dilaksanakan Bank Negara Malaysia (BNM). "Orang ramai dan peniaga ada peranan masing-masing. Sebagai contoh, kalau kekerapan membeli dari restoran yang sama harga, kalau ada kedai lain yang lebih murah. Kita tukar la. Dengan cara itu, pengguna bertindak balas dengan lebih cepat mempengaruhi keputusan supaya harga turun," kata Rafizi kepada pemberita RTM di Kuala Terengganu.

Mengulas lanjut beliau berkata peniaga sewajarnya menawarkan harga makanan yang lebih anjal berdasarkan harga pasaran semasa.


Keputusan BNM kekalkan OPR, bantu usahawan PKS

KUALA LUMPUR, 21 Januari- Keputusan Bank Negara Malaysia (BNM) mengekalkan Kadar Dasar Semalaman (OPR) akan membantu Perusahaan Kecil dan Sederhana (PKS) menilai kesihatan kewangan mereka dan membina rizab tunai.Presiden dan Ketua Pegawai Eksekutif Kumpulan SME Bank, Datuk Dr Aria Putera Ismail berkata bank itu komited untuk memenuhi keperluan kewangan usahawan PKS."Potensi untuk menghapuskan subsidi bahan api secara menyeluruh dilihat sebagai risiko peningkatan utama bagi tekanan inflasi bergantung kepada garis masa pelaksanaan dan mekanisme pelancarannya," kata beliau dalam satu kenyataan hari ini.Oleh itu, adalah penting bagi PKS untuk proaktif dalam menghadapi perubahan keadaan pasaran bagi memastikan aliran tunai yang sihat.Sementara itu, Ketua Ekonomi SME Bank, Lynette Lee berpendapat, BNM dijangka mengekalkan OPR pada 2.75 peratus dengan jangkaan inflasi teras dan utama akan terus berkurangan pada 2023.Inflasi teras Disember 2022 berada pada 4.1 peratus manakala inflasi utama telah merosot kepada 3.8 peratus daripada paras tertinggi 4.7 peratus pada Ogos. Kesan mendadak daripada pembukaan semula sempadan China, perkembangan harga komoditi global dan perubahan dalam dasar subsidi domestik mungkin memberi tekanan kepada inflasi.


Lebih 100 kenderaan guna lorong kecemasan dalam tempoh empat jam - JPJ

KUALA LUMPUR, 21 Januari- Lebih 100 kenderaan dikesan dan dirakam melakukan kesalahan memandu di lorong kecemasan di Lebuhraya Utara-Selatan dari Johor Bharu ke Putrajaya dari pukul 10.00 pagi hingga 2.00 petang tadi.Jabatan Pengangkutan Jalan (JPJ) dalam kenyataan menerusi Facebook rasminya hari ini memaklumkan kesalahan itu dikesan melalui operasi pemantauan khas Tahun Baharu Cina 2023 yang dilaksanakan di lebuh raya berkenaan.“JPJ ingin menegaskan bahawa kesalahan itu adalah antara tujuh kesalahan tidak boleh dikompaun dan akan terus didakwa ke mahkamah,” menurut kenyataan itu.Tujuh kesalahan itu ialah memotong barisan, memotong di garisan berkembar, tidak mematuhi isyarat lampu merah, memandu melebihi had laju, penggunaan telefon bimbit semasa memandu, tidak memakai tali pinggang keledar atau topi keledar dan memandu di lorong kecemasan.

JPJ meminta orang ramai untuk mematuhi peraturan jalan raya yang ditetapkan sepanjang musim perayaan ini bagi mengelak berlakunya kesesakan dan menjadi punca kemalangan maut di jalan raya.Sebarang aduan kesalahan lalu lintas boleh disalurkan melalui menu e-Aduan@jpj menerusi Aplikasi MyJPJ atau aduan e-mel JPJ This email address is being protected from spambots. You need JavaScript enabled to view it..


Perbincangan akan diadakan selaras projek naik taraf infrastruktur asas di Sarawak

KUCHING, 21 Januari- Kementerian Kerja Raya (KKR) dan Kementerian Kemajuan Desa dan Wilayah (KKDW) akan mengadakan satu perbincangan untuk menyelaras projek menaik taraf infrastruktur asas di Sarawak.Kerja naik taraf Kompleks Imigresen Kastam, Kuarantin dan Keselamatan (ICQS) Tebedu perlu berikutan pembangunan Ibu Kota Indonesia, Nusantara di Kalimantan Timur. Timbalan Perdana Menteri Datuk Seri Fadillah Yusof berkata, "Premier juga telah menyuarakan ICQS Tebedu perlu dipertingkatkan sebab ICQ Indonesia sudah siap. "Jalan yang menghubungkan Tebedu-Serian salah satu fokus yang saya akan bawa untuk dinaik taraf," katanya selepas menyampaikan sumbangan Tahun Baru Cina Komuniti Sungai Tengah di Kuching. Perdana Menteri Datuk Seri Anwar Ibrahim memaklumkan, Kementerian Kewangan telah memberikan kelulusan awal RM1 bilion bagi membangunkan infrastruktur asas di sempadan Sarawak-Kalimantan pada Jumaat.  Ia susulan perbincangan beliau dengan Presiden Indonesia, Joko Widodo baru-baru ini.


YDP Agong dan Raja Permaisuri Agong zahir ucapan Selamat Tahun Baharu Cina

KUALA LUMPUR, 21 Januari- Seri Paduka Baginda Yang di-Pertuan Agong, Al Sultan Abdullah Ri'ayatuddin Al Mustafa Billah Shah dan Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah hari ini menzahirkan ucapan selamat menyambut Tahun Baharu Cina kepada rakyat Malaysia yang meraikan.Seri Paduka Baginda berdua menzahirkan harapan agar sambutan kali ini membawa keceriaan, kemakmuran, kesejahteraan dan keafiatan yang berpanjangan kepada rakyat Malaysia yang meraikannya."Seri Paduka Baginda berdua turut menzahirkan harapan semoga sambutan perayaan kaum Cina sebegini akan terus mengukuhkan dan mengeratkan lagi perpaduan, semangat muhibah dan toleransi sesama rakyat Malaysia yang berbilang kaum dan agama," menurut kenyataan di laman Facebook rasmi Istana Negara.Rakyat Malaysia akan menyambut perayaan Tahun Baharu Cina pada esok.


Perbincangan tidak rasmi antara PH, UMNO berkenaan PRN

KUALA TERENGGANU, 21 Januari- Pakatan Harapan (PH) memulakan perbincangan tidak rasmi dengan Barisan Nasional (BN) berhubung Pilihan Raya Negeri (PRN) di enam negeri.  Perbincangan kerjasama itu turut merangkumi agihan kerusi dan lambang parti yang akan digunakan. Timbalan presiden Parti Keadilan Rakyat (PKR) Rafizi Ramli berkata, bagaimanapun tarikh perbincangan rasmi melibatkan pemimpin pusat parti itu masih belum diputuskan. PRN di enam negeri dijangka diadakan sebelum Mei depan. "Di Terengganu, saya tahu Pengerusi Majlis Pimpinan Terengganu Kelantan Nik Nazmi Nik Ahmad sudah berjumpa dengan Pengerusi UMNO Ahmad Said. Kita masih lagi nak menetapkan parameter," katanya dalam sidang media di sini.Terdahulu beliau dalam ucapannya semasa Konvensyen Pilihan Raya Negeri Terengganu 2023 di Kuala Terengganu berkata PKR akan mempergiat program mendekati rakyat dengan pelbagai aktiviti selain membina keupayaan ekonomi.


JPJ kongsi gambar kenderaan salah guna laluan kecemasan

(Salah guna laluan kecemasan merupakan kesalahan yang tidak boleh dikompaun dan akan terus didakwa ke mahkamah/FB Jabatan Pengangkutan Jalan Malaysia)

KUALA LUMPUR, 21 Januari- Lebih 100 buah kenderaan dikesan menyalahgunakan laluan kecemasan di lebuh raya, hari ini.

Jabatan Pengangkutan Jalan (JPJ) menerusi Facebook rasmi turut berkongsi sebahagian gambar kenderaan berkenaan yang berjaya dirakam oleh Bahagian Penguatkuasaan JPJ dalam Ops Pemantauan Khas sempena sambutan Tahun Baru Cina."Pemantauan hari keempat ini telah dilaksanakan di laluan sepanjang lebuh raya dari Johor Bharu ke Putrajaya, sekitar pukul 10.00 pagi hingga 2.00 petang tadi."Hasil pemantauan itu, JPJ berjaya mengesan dan merakam lebih 100 buah kenderaan yang melakukan kesalahan memandu di lorong kecemasan."JPJ ingin menegaskan bahawa kesalahan tersebut adalah antara tujuh kesalahan tidak boleh dikompaun dan akan terus didakwa ke mahkamah," katanya.JPJ menyenaraikan tujuh kesalahan berkenaan iaitu memotong barisan, memotong di garisan berkembar, tidak mematuhi isyarat lampu merah, memandu melebihi had laju, menggunakan telefon bimbit semasa memandu, tidak memakai tali pinggang atau topi keledar dan memandu di lorong kecemasan.Sehubungan itu, orang ramai disarankan untuk mematuhi peraturan jalan raya yang ditetapkan sepanjang musim perayaan ini bagi mengelak berlakunya kesesakan dan menjadi punca kemalangan maut di jalan raya."Sebarang aduan kesalahan lalu lintas termasuk tujuh kesalahan utama boleh disalurkan melalui menu e-Aduan@jpj di Aplikasi MyJPJ atau melalui aduan email JPJ This email address is being protected from spambots. You need JavaScript enabled to view it.," katanya.

(Foto FB Jabatan Pengangkutan Jalan Malaysia)


Kawasan beli-belah murah di Melaka bakal ditutup, peniaga Kampung Jawa turut terkesan

MELAKA, 21 Januari - Kawasan perniagaan ikonik Kampung Jawa di sini akan ditutup pada 31 Mei depan, bagi memberi laluan kepada pembangunan projek baharu. Penutupan kawasan perniagaan itu nyata memberi kesan kepada 12 peniaga di kawasan berkenaan.Kawasan jualan barangan keperluan dan rumah yang sudah beroperasi lebih 100 tahun itu menjadi lokasi tumpuan penduduk masyarakat setempat golongan B40. Rata-rata peniaga yang ditemui RTM meluahkan rasa terkilan kerana bukan sahaja mereka hilang mata pencarian, malah turut kehilangan pelanggan tetap yang lazimnya mendapatkan barangan keperluan pada harga murah."Rakyat yang berpendapatan rendah tak mampu membeli di pusat beli-belah yang mewah dan Kampung Jawa ini ada menjual semua barangan termasuk pakaian sekolah, untuk baju raya, umrah dan haji," kata peniaga Sulaiman Omar kepada RTM.

Sementara itu peniaga Ng Kien Chew dan Koh Lian Neo berkata Kampung Jawa sinonim dengan pelanggan tetap yang terdiri daripada pelbagai kaum dan menerima pelanggan dari luar kawasan untuk membeli belah di kawasan penuh bersejarah itu.Mereka akui sedih mengenangkan terpaksa berpindah dari tapak perniagaan itu tidak lama lagi.


JOHOL, 21 Januari- Kira-kira 1,000 peserta mengambil bahagian dalam kayuhan Jelajah Keilmuan & Ziarah Pusaka Luak Inas anjuran Lembaga Muzium Negeri Sembilan (LMNS).  Pengarah Muzium Negeri Sembilan, Drs Shamsuddin Ahmad berkata program itu merupakan sebahagian daripada pengisian acara yang diatur bersempena Hari Keputeraan ke-75 Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir pada 14 Januari lalu. Kayuhan meliputi jarak sejauh 18.8 kilometer mengharungi sungai, gunung, kampung Orang Asli, balai penghulu dan alam sekeliling di Luak Inas.  Selain merasai pengalaman mengayuh basikal di laluan mencabar, peserta juga berpeluang mempelajari sejarah kawasan tersebut.  "Kita hendak tonjol teras adat perpatih Luak Inas yang berada dalam Luak Tanah Mengandung. Jadi setiap Luak itu berbeza-beza seperti seadat tidak seresam, Jadi resam Inas akan kita lihat selama sehari di sini," kata Shamsuddin ketika ditemui pada program Jelajah Keilmuan & Ziarah Pusaka Luak Inas di sini. Beliau berharap, jelajah kali ini dapat menonjolkan adat perpatih Luak Inas kerana ia merupakan antara luak yang tertua jika dibandingkan dengan luak-luak lain di Tanah Mengandung.

(Jelajah Keilmuan & Ziarah Pusaka Luak Inas tonjol teras adat perpatih/Foto hiasan)


Tubuh pasukan khas, teliti isu perkhidmatan Touch n' Go

JOHOR BAHRU, 21 Januari- Satu pasukan khas ditubuhkan serta merta hari ini bagi meneliti aduan sekali gus menyelesaikan isu sistem pembayaran baharu Touch n' Go yang didakwa bermasalah.  Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata pasukan khas itu diketuai Ketua Setiausaha Kementerian yang akan melakukan siasatan secara menyeluruh.Isu tersebut akan diselesaikan selewat-lewatnya minggu depan.

Menurutnya, aduan tertinggi diterima dalam tempoh minggu perayaan Tahun Baharu Cina.  Kebanyakkan aduan melibatkan rebat kad dan kad yang gagal diaktifkan.  Laporan perlu dihantar ke kementerian untuk dikenal pasti punca dan meneliti setiap aduan.  "Ada perkara yang kita minta serta merta diselesaikan, jadi kita akan tengok perkembangnya minggu depan."Ia setelah kita minta laporan itu dan laporan itu dapat teliti, kalau tidak pasukan khas ini akan mengambil tindakan," katanya. Beliau berkata demikian kepada pemberita, di sini hari ini.


Bekalan ayam dan telur kembali normal

KUALA LUMPUR, 21 Januari- Jaminan bekalan ayam dan telur kembali normal dan cukup untuk keperluan pasaran tempatan bermula bulan Januari disuarakan oleh Persekutuan Persatuan-Persatuan Penternak Malaysia (FLFAM).Perkara itu dimaklumkan kepada Menteri Pertanian dan Keterjaminan Makanan Mohamad Sabu dalam pertemuan yang diadakan pada 19 Januari lalu.Kementerian Pertanian dan Keterjaminan Makanan dalam kenyataan dikeluarkan berkata, sehubungan dengan itu, pihak kementerian akan terus komited mengadakan libat urus bersama pemain industri.Ia bagi memastikan industri ayam dan telur terus mampan supaya bekalan makanan sentiasa mencukupi untuk keperluan rakyat.Terdahulu, Mohamad Sabu telah mengadakan pertemuan dengan FLFAM yang diketuai Presiden, Tan Chee Hee, di Putrajaya.Pertemuan berkenaan diadakan bagi membincangkan Memorandum FLFAM berkaitan isu-isu yang menjejaskan kemampanan dan daya saing industri unggas khususnya ayam daging termasuk telur.Beberapa isu lain yang turut dibangkitkan FLFAM telah dibincangkan bersama mengenai kawalan harga.Perkara tersebut dalam tempoh yang panjang menyebabkan penternak berhadapan kerugian kerana kos pengeluaran terus meningkat.

(Mohamad Sabu mengadakan pertemuan dengan FLFAM di Putrajaya)


Operasi dua unit dron pantau peraturan jalan raya

SEREMBAN, 21 Januari- Jabatan Pengangkutan Jalan (JPJ) menggunakan dua unit dron bagi memantau peraturan jalan raya.Antaranya bagi kesalahan melanggar lampu merah, memotong garisan dan menggunakan lorong kecemasan. Pengarah JPJ Negeri Sembilan Hanif Yusabra Yusuf berkata, pemantauan dengan menggunakan dron itu akan memfokuskan Jalan Persekutuan dan di sepanjang lebuh raya. "JPJ Negeri Sembilan telah mendapat kebenaran daripada pihak berkuasa penerbangan Malaysia berkenaan dron untuk digunakan untuk tujuan pemantauan peraturan jalan raya."Selain itu JPJ menjalankan Op Pra TBC daripada 14 hingga 17 Januari yang lepas yang melibatkan pemeriksaan bas bagi depoh dan terminal bas utama bagi tujuan memastikan pengguna bas dalam keadaan selamat," katanya dalam satu sidang media di sini. Jelasnya, penggunaan dron bagi melakukan pemantauan trafik khususnya ketika musim perayaan lebih efisien dan efektif kerana tidak melibatkan jumlah keanggotaan dan pegawai yang ramai.  Dalam pada itu, seramai 218 anggota penguat kuasa JPJ Negeri Sembilan ditugaskan dalam Op TBC 2023 dan cuti dibekukan sepanjang tempoh penguatkuasaan itu.


Amaran hujan berterusan di Kelantan, Terengganu, Pahang, Johor, Sarawak dan Sabah

KUALA LUMPUR, 21 Januari- Jabatan Meteorologi Malaysia (MetMalaysia) hari ini mengeluarkan amaran hujan berterusan tahap waspada di beberapa kawasan di Kelantan, Terengganu, Pahang, Johor, Sarawak dan Sabah.Dalam kenyataan yang dikeluarkan pada pukul 2.00 petang, MetMalaysia meramalkan hujan berterusan akan melanda Kelantan dan beberapa kawasan di Terengganu iaitu Besut, Setiu, Kuala Nerus, Hulu Terengganu, Kuala Terengganu dan Marang sehingga esok. Selain itu, MetMalaysia turut menjangkakan keadaan cuaca sama sehingga 25 Januari bagi Dungun dan Kemaman di Terengganu, Pahang (Kuantan, Pekan dan Rompin) serta Johor (Segamat, Kluang, Mersing, Kulai, Kota Tinggi dan Johor Bahru.

Hujan berterusan juga dijangka berlaku di beberapa kawasan di Sarawak iaitu Kuching, Serian, Samarahan, Betong, Sarikei, Sibu, Mukah, Bintulu dan Miri (Subis, Beluru, dan Marudi), serta di Sabah (Tambunan, Tawau, Lahad Datu, Sandakan, Telupid, Kinabatangan, Beluran, Sandakan dan Kudat) pada 23 Januari hingga 25 Januari.


Serantau Muslim agih RM300 ribu kepada pelarian Syria di Lubnan

SEPANG, 21 Januari - Pertubuhan Bukan Kerajaan (NGO) Serantau Muslim akan mengagihkan sebanyak RM300, 000 hasil sumbangan rakyat Malaysia dalam misi Bantuan Musim Sejuk untukmu Syria.Pengerusi Serantau Muslim, Mohd. Hakim Mohd Nor berkata ketika ini terdapat dua juta pelarian Syria dan ia merupakan sebahagian misi membantu pelarian Syria menghadapi musim sejuk serta masalah inflasi yang berlaku di Lubnan. Misi disertai 12 orang disertai oleh beberapa orang sukarelawannya bersama pendakwah selebriti, Ustaz Yaakub Yusra dan Ustaz Tido atau nama sebenar, Khailil Razak.“Ketika pandemik COVID19 sepanjang dua tahun lalu, Serantau Muslim telah menghantar amanah para penyumbangnya ke sana bagi memenuhi sebahagian keperluan mereka melalui rakan mereka.“Kini Serantau Muslim boleh bersua muka dengan para pelarian yang memerlukan untuk mengagihkan bantuan.“Pada misi kali ini juga, Serantau Muslim akan meneruskan agihan bantuan set pemanas, pakaian, makanan, tilam dan selimut kepada yang masih memerlukan,” katanya ketika pelepasan misi Kemanusiaan Musim Sejuk Syria di Lapangan Terbang Antarabangsa Sepang (KLIA) semalam.

(Flag Off Misi Kemanusiaan Musim Sejuk Untukmu Syria di KLIA semalam/FOTO Facebook Serantau Muslim)

Serantau Muslim bakal menjejakkan kaki ke Lubnan bagi melaksanakan misi bantuan musim sejuk untuk pelarian Syria bermula 20 sehingga 27 Januari ini.


GUA MUSANG, 21 Januari- Alat muzik tradisional Gendang 24 Musim atau Gendang Cina menjadi warisan dan lambang kebudayaan masyarakat Cina dalam seni persembahan.  Bersempena sambutan Tahun Baharu Cina, lebih 30 murid Sekolah Jenis Kebangsaan Cina (SJKC) Gua Musang, Kelantan giat berlatih bermain Gendang Cina sebagai persediaan mengadakan persembahan.  Menurut Guru Besar SJKC Gua Musang, Law Yin Sim, pihak sekolah mengambil pendekatan menjadikan paluan Gendang Cina sebagai satu aktiviti kesenian sekolah.Malah sebuah kumpulan khas turut diwujudkan bagi meneruskan budaya warisan masyarakat Tionghua itu.  "Kumpulan gendang ini kami tubuh pada tahun 2019. Jadi cikgu dan murid-murid bertungkus lumuslah untuk membuat persediaan. "Memang sedikit susahlah sebab masa yang singkat. Buat masa ni saya berterima kasihlah kepada jurulatih saya cikgu Pang bertungkus lumus melatih murid," kata Law. "Lima minit lebih tu lebih kurang ada lebih 20 ketukan, pukulan dia. Jadi murid kena ingat pukulan dia depan ke belakang tu memang bukan satu perkara yang senanglah. "Jadi mereka kena beri tumpuan lebih dan kena mendisiplinkan diri masa berlatih, masa persembahan," kata guru penasihat, Pang Poh Seng. Gendang 24 musim yang menggabungkan seni bunyi, gerak badan dan tarian Cina diasaskan seniman dan budayawan negara, Tan Hooi Song dan Tan Chai Pan.  Lebih dikenali dengan nama Gendang Cina, terdapat 24 gendang digunakan dengan setiap gendang mewakili satu musim dalam 24 musim pertanian kalendar Cina.

(Paluan Gendang Cina dijadikan aktiviti kesenian sekolah/ Foto hiasan)


Jangka hayat vaksin COVID-19 Convidecia dilanjutkan

KUALA LUMPUR, 21 Januari- Permohonan variasi daripada Solution Biologics Sdn Bhd berhubung pengemaskinian tempoh jangka hayat produk bagi vaksin COVID-19 Convidecia Recombinant Novel Coronavirus Vaccine (Adenovirus Type 5 Vector) Solution for Injection telah diluluskan Bahagian Regulatori Farmasi Negara (NPRA).Pengarah Kanan Perkhidmatan Farmasi Norhaliza A Halim berkata tempoh jangka hayat baharu yang diluluskan adalah daripada 15 bulan kepada 18 bulan, apabila disimpan pada suhu 2 hingga 8 darjah celsius.Pelanjutan jangka hayat itu melibatkan vaksin yang dikilang di CanSino Biologics di China dan yang dikilang di Solution Biologics, Malaysia.Kelulusan diberikan berdasarkan data stabiliti terkini yang dikemukakan oleh pihak pengilang.Bagaimanapun kelulusan pelanjutan jangka hayat itu adalah secara retrospektif, bermaksud kelulusan tersebut juga terpakai kepada semua stok termasuk semua stok yang telah diterima sebelum variasi pelanjutan tempoh jangka hayat diluluskan.Kementerian Kesihatan (KKM) sentiasa komited untuk memastikan semua produk farmaseutikal termasuk vaksin COVID-19 yang dibekalkan di Malaysia telah dinilai dari aspek kualiti, keselamatan dan keberkesanan oleh NPRA.


Sembilan premis warga asing di Bukit Bintang ditutup - DBKL

(Sembilan buah premis ditutup atas pelbagai kesalahan antaranya tiada lesen perniagaan, melantik pembantu tiada kebenarandan langgar syarat lesen/FB Dewan Bandaraya Kuala Lumpur)

BUKIT BINTANG, 21 Januari- Sembilan buah premis yang dikendalikan warga asing di sini diambil tindakan penutupan oleh Dewan Bandaraya Kuala Lumpur (DBKL) semalam, selepas didapati melakukan beberapa kesalahan, antaranya tidak memiliki lesen perniagaan serta mengaji pembantu tanpa kebenaran.DBKL menerusi Facebook rasmi memaklumkan, tindakan itu diambil selepas pihaknya melaksanakan serbuan ke atas 10 buah premis perniagaan barangan am melibatkan pakaian, tekstil, beg, aksesori telefon, restoran yang dikendalikan warga Bangladesh.

"Serbuan itu dilaksanakan menerusi operasi Tindakan Khas Terhadap Premis Yang Dikendalikan Warga Asing selepas pasukan penguat kuasa DBKL membuat risikan khas sejak seminggu lalu. "DBKL telah membuat tindakan penutupan serta merta terhadap sembilan buah premis menerusi Sek.101(1)(v), Akta Kerajaan Tempatan 1976 dan turut mengeluarkan 10 notis kompaun terhadap premis-premis berkenaan menerusi Undang-Undang Tred Perniagaan dan Perindustrian (WPKL) 2016 (enam notis Tiada Lesen Perniagaan, tiga notis Lantik Pembantu Tiada Kebenaran ) dan satu notis kompaun dibawah Akta Kerajaan Tempatan 1976 (Langgar Syarat Lesen). "Serbuan berkenaan berakhir pada pukul 9.30 malam," katanya.Di samping itu, DBKL memberitahu, pihaknya akan meneruskan pemantauan dan risikan di semua lokasi tumpuan melibatkan aktiviti-aktiviti perniagaan yang dikendalikan oleh warga asing.

(Foto FB Dewan Bandaraya Kuala Lumpur)


14 motosikal disita di Perlis

(Operasi Bersepadu Tahun Baru Cina di Kangar pada 20 Januari 2023)

KANGAR, 21 Januari- Sebanyak 14 buah motosikal disita oleh Jabatan Pengangkutan Jalan (JPJ) Perlis di sini menerusi Operasi Bersepadu Tahun Baru Cina, malam tadi.Pengarahnya, Fatimah Mohamed Ali Piah berkata, operasi berkenaan melibatkan seramai 84 orang anggota yang turut disertai pegawai dan anggota Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) Perlis, Suruhanjaya Pencegahan Rasuah Malaysia (SPRM), Jabatan Imigresen Malaysia (JIM), Agensi Antidadah Kebangsaan (AADK) dan Jabatan Alam Sekitar (JAS)."84 Notis Saman bagi pelbagai kesalahan dikeluarkan JPJ Perlis."JSPT dengan 37 Notis Saman, manakala AADK membuat tiga tangkapan ke atas penunggang motosikal yang didapati positif dadah," katanya di sini.Mengulas lanjut, Fatimah berkata, operasi yang bermula sejak 18 Januari lalu itu telah menyita 18 buah kenderaan iaitu dua buah lori, dua buah kereta dan 14 buah motosikal atas pelbagai kesalahan.

(Operasi Bersepadu Tahun Baru Cina pada 20 Januari 2023 disertai anggota dan pegawaiJPJ, JSPT IPK Perlis, SPRM, JIM, AADK dan JAS)


Amaran ribut petir di enam negeri, Wilayah Persekutuan

KUALA LUMPUR, 21 Januari- Jabatan Meteorologi Malaysia (MetMalaysia) hari ini mengeluarkan amaran ribut petir, hujan lebat dan angin kencang membabitkan enam negeri serta Wilayah Persekutuan Kuala Lumpur dan Putrajaya sehingga pukul 1.00 tengah hari ini.MetMalaysia dalam kenyataan dikeluarkan pada pukul 9.45 pagi tadi memaklumkan negeri terbabit ialah Kedah meliputi Padang Terap, Sik dan Baling; Perak (Bagan Datuk, Hilir Perak, Batang Padang dan Mualim) serta Pahang (Tanah Tinggi Cameron, Lipis, Raub, Jerantut, Bentong, Temerloh, Maran dan Bera).Selain itu, amaran itu juga dikeluarkan untuk kawasan Selangor (Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang).Di Negeri Sembilan pula, amaran meliputi Jelebu, Seremban dan Jempol serta Sabah di kawasan Pantai Barat (Ranau), Tawau (Tawau dan Kunak), Sandakan (Telupid, Beluran dan Sandakan) dan Kudat. –BERNAMA


Op Limau: 120 kaki judi ditahan polis

KUALA LUMPUR, 21 Januari- Seramai 120 individu ditahan polis selepas disyaki terlibat aktiviti perjudian haram dengan nilai rampasan wang tunai RM92,481 dalam 20 serbuan Op Limau sempena Tahun Baru Cina.Setiausaha Polis Dirajaya Malaysia (PDRM), Datuk Noorsiah Mohd Saaduddin berkata, Bahagian Kongsi Gelap Judi dan Maksiat (D7), Jabatan Siasatan Jenayah (JSJ) Bukit Aman, Kontinjen dan Daerah menjalankan operasi terbabit selama 15 hari bermula 15 Januari hingga 29 Januari ini."Fokus utama operasi ini adalah untuk membanteras aktiviti perjudian yang ditumpukan kepada judi dalam bangunan serta judi tempat terbuka, yang tertakluk di dalam jadual pertama dan kedua di bawah Akta Rumah Judi Terbuka 1953."120 individu melibatkan 115 lelaki dan lima perempuan ditangkap untuk siasatan di bawah Seksyen 6 (1) Akta Rumah Judi Terbuka 1953 (Judi Dalam Bangunan) dan Seksyen 7 (2) Akta Rumah Judi Terbuka 1953 (Judi Luar Bangunan)," katanya dalam kenyataan hari ini.Mengulas lanjut, Noorsiah berkata, polis akan mengambil tindakan tegas kepada individu yang menganjur dan menjalankan pertaruhan, berlandaskan undang-undang sedia ada dalam usaha menangani aktiviti perjudian."Orang ramai yang mempunyai sebarang maklumat mengenai kegiatan perjudian boleh menyalurkannya melalui Hotline WhatsApp Op Limau di talian 016-5773477," katanya.


Proton Saga terbakar di Tambunan

(Proton Saga terbakar 65% dan tiada mangsa terlibat dalam kejadian pagi tadi/FB Korporat JBPM)

TAMBUNAN, 21 Januari- Sebuah kereta jenis Proton Saga musnah terbakar dalam kejadian di sini, pagi tadi.Jabatan Bomba dan Penyelamat (JBPM) Sabah menerusi Facebook Korporat

JBPM memaklumkan, pihaknya menerima panggilan kecemasan mengenai kejadian pada pukul 6.01 pagi.Bertindak atas aduan itu, tujuh anggota dari Balai Bomba dan Penyelamat (BBP) Tambunan bersama sebuah jentera Fire Rescue Tender (FRT) dan sebuah van Unit Bantuan Perkhidmatan Kecemasan (EMRS) dikejarkan ke lokasi kejadian."Kita dapati kebakaran memusnahkan 65% peratus kereta berkenaan yang melibatkan bahagian engin dan kita menggunakan satu aliran 'hose reel' dari air tangki jentera bomba kita bagi kerja memadam," kata Komander Operasi, Pegawai Bomba Kanan (PBK) II Selverinu Sixtus.Mengulas lanjut, Sixtus berkata, insiden berkenaan tidak melibatkan sebarang mangsa."Operasi ditamatkan pada pukul 6.24 pagi setelah memastikan tiada kemerbahayaan lain di lokasi," katanya.


Anak PM, pemandu Proton Iriz akan dipanggil - Polis

KUALA LUMPUR, 21 Januari- Polis akan merakam keterangan anak Perdana Menteri, Datuk Seri Anwar Ibrahim, Nurul Ilham dan pemandu Proton Iriz yang didakwa melakukan buli jalan raya terhadapnya.Ketua Polis Daerah Serdang, Asisten Komisioner A Anbalagan, berkata kedua-duanya akan dipanggil untuk memberi keterangan bagi membantu siasatan."Semalam, tular satu rakaman video berdurasi 14 saat menerusi Twitter milik Nurul Ilham Anwar yang memaparkan sebuah Proton Iriz dipandu agak perlahan di lorong sebelah kanan dan dikatakan menekan brek beberapa kali di lorong berkenaan di Kilometer 307 Lebuhraya Utara Selatan."Tindakan pemandu Proton Iriz itu telah menyebabkan Nurul Ilham berasa bahaya dengan cara pemanduan pemilik kereta tersebut," katanya dalam kenyataan.Mengulas lanjut, Anbalagan berkata, siasatan awal mendapati tiada sebarang kemalangan mahupun kecederaan dialami kedua-dua belah pihak."Siasatan lanjut juga masih dijalankan dan kedua-dua pemandu akan dipanggil untuk memberi keterangan bagi membantu siasatan."Kes siasat mengikut Seksyen 6(2) Kaedah-Kaedah Lalu Lintas Jalan (LN) 166/1959 kerana kesalahan memotong dan menghalang daripada memotong," katanya.Beliau meminta orang ramai yang mempunyai maklumat berkaitan kejadian tersebut untuk tampil ke Balai Polis Trafik Ibu Pejabat Polis Daerah (IPD) Serdang bagi membantu siasatan."Orang ramai juga dinasihatkan untuk sentiasa mematuhi peraturan dan undang-undang jalan raya ketika memandu kenderaan," katanya.


Polis cari pemandu Proton Iriz

(Tangkap layar FB Jabatan Siasatan Dan Penguatkuasaan Trafik PDRM)

KUALA LUMPUR, 21 Januari- Pemandu sebuah Proton Iriz diminta tampil ke balai polis berhampiran bagi membantu siasatan berkaitan dakwaan tindakannya yang memandu secara berbahaya hingga boleh mendatangkan risiko kemalangan kepada pemandu lain.Jabatan Siasatan Penguatkuasaan Trafik (JSPT) Polis Diraja Malaysia (PDRM) menerusi kenyataan di Facebook memaklumkan, satu video tular berdurasi 14 saat memaparkan sebuah kereta Proton Iriz berwarna hijau yang dipandu secara berbahaya dan cuba menghalang laluan sebuah kereta iaitu perakam video berkenaan."JSPT menggesa pemandu kereta ini segera tampil ke mana-mana balai polis berhampiran bagi membantu siasatan memandangkan nombor plat kenderaan tersebut telah dikenal pasti," kata kenyataan itu.Video berkenaan tular di media sosial menerusi Twitter milik anak Datuk Seri Anwar Ibrahim, Nurul Ilham yang mendakwa menjadi mangsa buli jalan raya.Melalui perkongsian berkenaan, anak keempat Anwar itu berkata, perbuatan terbabit dilakukan seorang wanita yang memandu kereta jenis Proton Iriz."Saya biasanya tidak berkongsi perkara ini tetapi saya dibuli di jalan raya hari ini. Kereta ini asyik tekan brek di lorong laju."Sangat bahaya dan saya mempunyai anak berusia dua tahun bersama saya. Berada di sana selama seminit sebelum pemandu wanita itu menukar ke lorong lain," katanya.


Malaysia Madani, gagasan bangkitkan semula nama negara

KUALA LUMPUR, 20 Januari- Konsep Malaysia Madani bukan frasa baharu yang dicipta kerajaan semata-mata untuk menggantikan slogan kerajaan terdahulu.Menurut Pengerusi Nadi Rakyat, Datuk Seri Shamsul Iskandar Mohd Akin, ia merupakan satu gagasan yang akan menaikkan semula nama negara setelah melalui pelbagai kerencaman politik pasca Pilihan Raya Umum ke-15 (PRU15).Jelasnya, idea tersebut juga telah lama digagaskan oleh Datuk Seri Anwar Ibrahim sebelum beliau diangkat sebagai Perdana Menteri."Apabila ia ditulis sebelum beliau menjawat jawatan Perdana Menteri maka sudah pasti perspektif yang cuba dihasilkan dalam buku itu adalah perspektif mereka yang berada di luar kerajaan. "Bila berada di luar kerajaan, sudah pasti ada pelbagai kritikan yang diangkat dalam usaha menjadikan Malaysia sebuah negara yang lebih baik kerana itu gagasan sebelum menjadi kerajaan."Tetapi selepas pilihan raya dan beliau menjadi Perdana Menteri, naskhah atau perkara yang ditulis itu dilancarkan oleh beliau, dalam naskhah itu ada terkandung juga kritikan yang sewajarnya dilihat oleh pimpinan sekarang ini kerana kita kerajaan perpaduan, itu telah pun wujud," katanya ketika ditemui pemberita selepas menjadi tetamu Program Bicara Naratif di sini.

(Datuk Seri Shamsul Iskandar Mohd Akin, Pengerusi Nadi Rakyat)

Tambah beliau, enam rukun yang menjadi tonggak utama gagasan tersebut perlu difahami sebaik mungkin.Sementara itu, Pengarah Eksekutif Institut Darul Ehsan (IDE), Datuk Ismail Yusop berkata, konsep Malaysia Madani merupakan satu gagasan yang berpaksikan nilai yang dirangkum berdasarkan pengalaman Perdana Menteri. "Yang melatari rukun madani itu ialah situasi yang kita sedang hadapi sekarang iaitu disebut 'pascanormal', ia menunjukkan bahawa situasi yang kita kena hadapi pada masa hadapan. Kita tahu dalam suasana perubahan yang begitu bermusuhan, kalau dalam buku disebut 'huru-hara', sangat rumit, kegalauan itu memerlukan kita suatu pendekatan yang berpaksikan nilai," katanya.


MPPK diarah sedia laporan berkaitan beban tugas, kebajikan guru

(Fadhlina Sidek bertemu dengan Pengerusi Majlis Penasihat Pendidikan Kebangsaan 2023-2025 di pejabatnya hari ini)

KUALA LUMPUR, 20 Januari- Majlis Penasihat Pendidikan Kebangsaan (MPPK) sesi 2023-2025 diarah menyediakan laporan sulung berhubung beban tugas dan kebajikan guru, yang perlu dikemukakan kepada Menteri Pendidikan Fadhlina Sidek sebelum pertengahan bulan depan.“Sebagai tindakan segera dan arahan pertama, saya arahkan laporan sulung MPPK adalah untuk memberikan perhatian kepada teras yang sering saya tegaskan berkali-kali, iaitu hal berkaitan beban tugas dan kebajikan guru,” kata Fadhlina menerusi hantaran di laman Facebook hari ini.Menurutnya, hari ini beliau telah bertemu dengan Pengerusi MPPK 2023-2025 Datuk Dr Amin Senin yang baharu dilantik, bagi membincangkan beberapa perkara berbangkit di samping berkaitan dengan isu pendidikan negara.Merujuk kepada barisan MPPK baharu, katanya enam daripada sembilan ahli MPPK dipilih dalam kalangan mereka yang berlatarbelakangkan profesion keguruan, manakala pengerusinya pula dipilih dalam kalangan mantan Ketua Pengarah Pendidikan bagi memastikan nasihat yang dikemukakan pasukan itu kelak selari dengan dasar pendidikan kebangsaan."Barisan MPPK kali ini, saya pilih dengan memberikan keutamaan kepada beberapa kriteria. Pertama, enam daripada sembilan ahli MPPK ini dipilih dalam kalangan mereka yang berlatar belakangkan profesion keguruan. "Kedua, pengerusi MPPK dipilih dalam kalangan mantan Ketua Pengarah Pendidikan. Hal ini penting bagi memastikan nasihat yang dikemukakan pasukan ini kelak, selari dengan dasar-dasar pendidikan kebangsaan, selain memahami dengan mendalam selok-belok, kerumitan dan kompleksiti kementerian terbesar di Malaysia ini. "Ketiga, suka juga saya tekankan bahawa kriteria pemilihan kesemua ahli MPPK ini bukan berasaskan faktor bangsa tetapi atas dasar profesionalisme dan kepakaran tokoh-tokoh terbabit yang diperlukan ketika ini,"katanya dalam hantaran tersebut.Fadhlina berkata ahli majlis MPPK akan mewujudkan jawatankuasa melibatkan setiap komposisi kaum, masyarakat Orang Asli, golongan rentan seperti Orang Kurang Upaya, pemegang taruh pendidikan dan wakil pemimpin pelajar.Tambahnya, KPM turut mengalu-alukan setiap maklum balas dan wakil NGO/komuniti yang ingin memberikan cadangan penambahbaikan pendidikan terutamanya terkait dengan murid, guru dan sekolah selain mengatur ruang konsultansi dengan kumpulan yang memperjuangkan kebajikan semua pemegang taruh.


Tambang percuma kepada pelajar dan OKU menggunakan perkhidmatan KTMB

KUALA LUMPUR, 2 Januari - Menteri Pengangkutan, Anthony Loke mengumumkan bermula 15 Februari depan, tambang secara percuma akan diberikan kepada pelajar sekolah rendah dan orang kurang upaya (OKU) di seluruh negara yang menggunakan perkhidmatan Keretapi Tanah Melayu Berhad (KTMB).Manfaat itu turut melibatkan 150 orang pelajar sekolah rendah di laluan stesen keretapi Dabong ke Kuala Gris."Kita optima peruntukan itu yang sekarang kita guna untuk Perkhidmatan Skypark Linkkita alihkan untuk perkhidmatan ini percuma, pada yang pertama untuk Pantai Timur terutama di negeri Kelantan di Dabong dan Kuala Gris yang setiap hari ada pelajar perlu sampai ke sekolah..kita tidak kutip tambang."Begitu juga OKU, golongan ini kalau di Pantai Timur dia pakai ada kad OKU kita akan bagi satu laluan khas, mereka boleh naik keretapi tanpa membayar tiket," kata Anthony di sini.

(Anthony ketika ditemui pemberita di Ibu Negara)

Kementerian juga akan membincangkan langkah serupa kepada beberapa kumpulan lain seperti pelajar sekolah menengah dan warga emas.


Skypark Link Subang Jaya - KL Sentral dihentikan sementara waktu

KUALA LUMPUR, 20 Januari - Perkhidmatan Skypark Link dari Subang Jaya ke KL Sentral akan dihentikan sementara waktu bermula 15 Februari ini, berikutan laluan SkyPark Link tidak mendapat permintaan tinggi dengan hanya sekitar 80 orag penumpang sahaja menggunakan setiap hari.Perkara itu diumumkan Menteri Pengangkutan, Anthony Loke.Beliau bagaimanapun optimis perkhidmatan itu akan disambung semula sekiranya mendapat permintaan dan potensi yang tinggi."Kerajaan membelanjakan RM15 juta setahun untuk memastikan perkhidmatan Subang SkyPark ini berjalan setiap hari . Kita ada 32 perjalanan satu hari di antara KL Sentral ke Subang SkyPark."Pada ketika ini permintaan memang tidak tinggi, purata saya kata tadi 80 penumpang satu hari saja, maksudnya dalam perjalanan yang kita jalan... kadang kala boleh lihat keretapi itu kosong," kata Anthony di sini.

(Anthony menyantuni penumpang-penumpang KTMBdi Stesen KL Sentral sempena sambutan perayaan Tahun Baharu China)

Susulan penangguhan sementara laluan itu, empat tren yang digunakan di SkyPark Link akan dipindahkan bagi kegunaan semasa.Dua daripadanya dihantar ke laluan utara dan selebihnya akan digunakan untuk perkhidmatan komuter Lembah Klang."Jadi maksudnya KTM Komuter utara akan tambah perjalanan kerana ada lebihan keretapi disana..jadi sudah tentu ada berita baik untuk pengguna komuter utara, dua lagi keretapi akan ditambah untuk perkhidmatan komuter di Lembah Klang," katanya.


Pahang, negeri kedua tertinggi catat kompaun bawah Penguatkuasaan Perundangan Kesihatan Awam

(Pengarah Jabatan Kesihatan Negeri Pahang, Datuk Dr Nor Azimi Yunus)

KUANTAN, 20 Januari- Sebanyak 15,537 notis atau kompaun dengan nilai RM4,780,200 dikeluarkan oleh Jabatan Kesihatan Negeri Pahang (JKNP) bawah Penguatkuasaan Perundangan Kesihatan Awam sepanjang tahun 2022 iaitu kedua tertinggi seluruh Negara.  Ia melibatkan Akta Makanan 1983 iaitu Peraturan-Peraturan Makanan (PPM) 1985, Peraturan-Peraturan Kebersihan Makanan (PPKM) 2009 dan Peraturan-Peraturan Kawalan Hasil Tembakau (PPKHT) 2004. Menurut Pengarah Jabatan Kesihatan Negeri Pahang, Datuk Dr Nor Azimi Yunus berkata, tindakan penguatkuasaan itu bertujuan membendung sebarang amalan dalam kalangan masyarakat yang boleh mendatangkan risiko penyakit serta memudaratkan kesihatan.  "Kita mahu masyarakat faham penguatkuasaan yang dijalankan oleh Jabatan Kesihatan Negeri atau penguatkuasaan bawah Undang-Undang Kesihatan Awam merupakan jalan terakhir untuk kita didik masyarakat."Kami harap supaya semua pihak patuh kepada akta atau undang-undang,"katanya.  Beliau berkata demikian selepas mengadakan Operasi Mega Bersepadu Perundangan di Kuantan, Pahang.  Operasi tersebut melibatkan seramai 135 orang anggota penguatkuasa Penolong Pegawai Kesihatan Persekitaran dari kesemua sebelas Pejabat Kesihatan Daerah di Negeri Pahang bermula pada hari ini sehingga esok.  Dalam pada itu katanya, sebanyak lapan kompaun telah dikeluarkan dan tiga premis makanan telah diarah tutup kerana didapati tidak mengamalkan kebersihan dalam operasi tersebut.

(Pengarah Jabatan Kesihatan Negeri Pahang, Datuk Dr Nor Azimi Yunus ketika menyertai Operasi Mega Bersepadu Perundangan di Kuantan, Pahang)